Мулла қамоқхонада СПИДдан (!) ўлди\n01 март 2021, Тошкент вақти: 12:53\nФирдавс Тошкент вилоятининг Ўртачирчиқ туманидаги Исмоил ота масжиди имом хатиби, ваҳҳобийликда айланиб қамалган Шавкат Мадумаров 14 сентябрь куни қамоқхонада вафот этди.\nМарҳумнинг отаси Комилжон Мадумаровнинг сўзларига қараганда, ўғли шу йилнинг 16 февралида ҳибсга олинган. Ўғли 1994-1999 йилларда Туркияда диний йўналишда таълим олган. 2000 йилдан Исмоил ота масжидида имомлик қила бошлаган. 2003 йил октябрда яна Туркияга кетган ва у ердан Россияга ўтиб, Қозондаги Ислом институтида талабаларга дарс бера бошлаган. Шу йил бошида Ўзбекистонга қайтиб келган. Дастлаб жорий йил 5 январда, кейин эса қайтадан 16 февралда ҳибсга олинган.\nК.Мадумаровнинг билдиришича, ўғли устидан суд июль ойининг сўнгги кунлари бошланган. Суд жараёнининг бошларида Шавкатнинг соғлиғи яхши бўлган. Аммо кейинчалик ёмонлаша бошлаган.\n“Ўғлим ўзига қандайдир укол қилинаётгани, мазаси бўлмаётгани ҳақида судни огоҳлантирди”, - дейди К.Мадумаров.\nСуд жараёни бошланганидан кўп ўтмай, отанинг айтишича, ўғли соғлиғини бутунлай йўқотди. Уни суд залига икки киши суяб олиб келадиган бўлди. Оёғи ишламаган, жуда озиб кетган, ҳарорати жуда юқорилган. Судья уни бу аҳволда суд қилмаслигини, тузалгач суд давом эттирилишини айтган.\nК.Мадумаровнинг таъкидлашича, ўғли умуман юра олмай қолгач, унинг устидан ҳукм чиқариш учун сайёр суд мажлиси тайинланган. 2005 йил 11 сентябрда ҳукм ҳибсхонада ўқилган. Ш.Мадумаровга 5,5 йил қамоқ жазоси тайинланган.\n“Ўғлимни судга замбилда олиб келишди. Уни ҳатто онаси ҳам танимади. Бир ой ичида болани уколь билан шундай адойи-тамом қилишди. 11 сентябрь куни ўғлимни сангородга ўтказишди. 14 сентябрда у оламдан ўтди”, - деди К.Мадумаров.\nШ.Мадумаровнинг ўлими сабаблари юзасидан берилган ҳужжатда у 4-даражали орттирилган иммунитет танқислиги вирусидан (СПИД) ва 3-даражали камқонликдан вафот этгани келтирилган.


Ўзбекистонда бакалавриат талабалари учун Президент ва давлат стипендияларини тайинлаш тартиби тасдиқланди – Kommers.uz\nИқтисодиёт\t14:40 | 8.11.21\nЎзбекистонда бакалавриат талабалари учун Президент ва давлат стипендияларини тайинлаш тартиби тасдиқланди\nПрезидент стипендияси ҳар бир ОТМ бакалавриат талабаларининг 1 нафар битирувчи курс талабасига тайинланади\nЎзбекистонда бакалавриат босқичи талабалари учун Президент ва давлат стипендияларини тайинлаш тартиби тасдиқланди. Бу бўйича Вазирлар Маҳкамаси қарори билан ҳукуматнинг айрим қарорларига ўзгартириш ва қўшимчалар киритилди.\nКиритилган қўшимчаларга кўра, бакалавриат ва магистратура талабалари учун Президент ва давлат стипендияларини тайинлаш тартиби алоҳида тасдиқланди. Президент стипендияси ҳар бир ОТМ бакалавриат талабаларининг 1 нафар битирувчи курс талабасига тайинланади.\nМаълум қилинишича, бошқа давлат стипендиялари охирги икки курсда ўқиётган талабаларга тўланади. Стипендиялар учун номзодларни кўрсатиш ОТМ кенгашлари томонидан талабгорларнинг ўқув ва илмий фаолиятини оммавий муҳокама қилиш асосида амалга оширилади.\nШунингдек, ОТМ кенгаши қарорига асосан танловларнинг навбатдаги босқичига тавсия этилган номзодлар «stipendiya.edu.uz» тизимига ҳар йили 1–15 август кунлари киритилади.\nХабарга кўра, стипендия тайинлаш ҳақидаги тавсияномаларни бериш 10–30 сентябрь кунлари кўриб чиқилади. Стипендиялар 1 сентябрдан тайинланади.\nАввалроқ Ўзбекистон давлат бюджетига ўзгартиришлар киритилгани ҳақида хабар берилганди.


МОҲИЯТ ВА ТАЛҚИН — Zamaxshariy.uz\nМОҲИЯТ ВА ТАЛҚИН\nҲозирги кунда йўлдан адашган, турли мутаассиб гуруҳлар томонидан, мусулмонларни кофирликда айблаш ҳолатларига жавобан айни хужжат далил бўлди, кўпчилик ёшларни айрим долзарб саволларига жавоб бўлди.\nАйни пайтда интернет сайтлари ва ижтимоий тармоқ саҳифаларида ўзининг турли ғоялари билан ёшлар онгини турли йўллар билан, нотўғри маълумотлар бериш, жиход, хижрат, шаҳид, ислом ҳимоячилари каби тушунчалар билан чалғитиб, ўзларининг ёвуз ниятлари йўлида ёшларни адаштиришга ҳаракат қилаётган Махмуд Абдулмўмин каби шахслар ислом ниқоби остида ўзларининг манфур ниятларини амалга ошириш пайида бўлмоқдалар.\nЖумладан: Махмуд Абдулмўмин номли шахс ўзининг ижтимоий тармоқ саҳифаларида айтяпдики — “Анас ибн Моликдан яна бир ривоят қилинган ҳадис бор, хар бир мўмин ўзи ҳаётдаги ишларини тўғри тушуниб олишлигига далолат қиладиган нарсалардан деб биламан — “То инсонлар ла илаҳа иллаллоҳ демагунларича улар билан курашишга буюрилди, жанг қилишга буюрилди деди пайғамбаримиз соллаллоҳу алайҳи васаллам” — Имом Ахмад билан имом Абу Довуд ривоят қилган”- деб келтирган ҳадисига, Ҳайдархон домламиз — Оллоҳ таоло Қуръонда туширган оятлари ёки Пайғамбаримиз соллаллоҳу алайҳи васаллам айтган ҳадислари жойига қараб, моҳиятига қараб турлича тақсим қилиниши, баъзи оятлар ва баъзи ҳадислар оммага тушиши ва омма унга амал қилиши, ва баъзилари эса баъзи одамларга хос тушиши ва ўша одамларга тегишли бўлиши”- ҳақида илмий жавоб бердилар.\nЗеро, ҳар бир даъвони илмий ўрганиб, кейин уни қабул қилиш динимизнинг таълимоти ҳисобланади. Чунки Аллоҳ таоло билмаган нарсаларимизни олимлардан сўраб, унга амал қилишга буюриб, шундай деган: “Билмасангиз, зикр аҳлидан ( яъни олимлардан) сўранг” (“Наҳл сураси 43-оят”).\nҲали мантиқий тафаккури тўла шаклланмаган, билими ва тажрибаси етарли бўлмаган бундай Махмуд Абдулмўмин каби мутаассиб кимсаларнинг асосий мақсади, инсонлар онгида ёвузлик ва қўрқув ҳиссини пайдо қилиш, жамиятда мураккаб вазиятларни юзага келтиришдан иборатдир. Муқаддас ислом динини ниқоб қилиб бошқа кўчаларга кириб кетаётган бундай жохил кимсалар бир нарсани тушунмайди ёки тушунишни истамайди. Яъни, Ислом дини фақат илм–маърифатга, яхшиликка ундайди. Хеч қачон хунрезлик, қотиллик, зўравонликка чақирмайди. Ислом -тинчлик динидир.\nИслом динининг инсонпарварлик, эзгулик ва тинчлик каби фазилатларини жамиятимизда кенг тарғиб қилиш, “Ғояга қарши ғоя, жаҳолатга қарши маърифат” шиори остида фаолият олиб боришимиз ва аждодларимиз илмий меросига таянишимиз давр талабидир.\nPrevious Post:ФИТНАЧИЛАР ДАЪВОЛАРИГА РАДДИЯ\nNext Post:ИЖТИМОИЙ ТАРМОҚЛАРНИНГ ХАТАРИ


Шу йилнинг 30 июнида Россиянинг Архангельск шаҳрида ҳибсга олинган ўзбекистонлик қочқин Олим Очилов Инсон ҳақлари бўйича Европа суди қарорига хилоф равишда Ўзбекистонга бериб юборилди. Ҳимоячилар Ўзбекистонда “террорчилик ва эктремистик ташкилотларга, жумладан “Туркистон Ислом ҳаракати”га алоқадорликда гумонланаётган 27 яшар навоийлик бу йигит 1 июль куни Москванинг Домодедово аэропорти орқали чиқариб юборилганини айтмоқда.\nЎзбекистон ватандоши, 1989 йилда туғилган Олим Очилов уни депортация қилишга уринаётган Архангельск полицияси устидан жорий йил бошларида Инсон ҳуқуқлари бўйича Европа судига арз қилди.\nОлим ўз юртида унга нисбатан сохта жиноят иши очилгани ва бериб юборилса қийноқлар қўлланиши мумкинлигидан хавотирланиб, Россиядан қочқинлик сўраган. Бироқ, Россия миграция идоралари унинг аризасига рад жавобини бериб, уни депортация қилиш тўғрисида қарор чиқарган.\nОчилов ҳуқуқлари ҳимоясини таъминлаётган Инсон ҳуқуқлари институтининг “Бошпана олиш ҳуқуқи” дастури ҳимоячиси Элеонора Давидян 28 июнь куни Страсбург ҳакамлари ўзбекистонликнинг талабларини қондиргани ва уни Ўзбекистонга юбормаслик учун Суд Регламентининг 39- қоидасини қўллаганини Озодликка гапириб берди.\n- 30 июнь куни Архангельскда ҳибсга олиниб, у шаҳар аэропорти орқали Москва аэропортига келтирилган. Бунинг ҳаммаси очиқчасига содир бўлаётган эди. У бизга Москва аэропортидан қўнғироқ қилиб, полиция уни депортация қилиш билан таҳдид этаётганини айтди. Биз улар Европа суди қарорини бундай қўпол тарзда бузишлари мумкинлигини тасаввур ҳам қилмаган эдик, чунки 28 июнь куни Ички ишлар вазирлигига Инсон ҳақлари бўйича Европа суди қарори борлиги тўғрисида билдиришнома юборилган! Ундан ташқари, биз 30 июнь куни телефон орқали ва хат орқали полиция, Бош прокуратура ва бошқа идораларни огоҳлантирган эдик. Биз ҳозир шок ҳолатидамиз, чунки бунгача ўзбек қочқинлари ё ўғирлаб кетиларди, ёки “миграция қоидасини бўзганлиги” важи билан депортация қилинарди. Бунақаси анчадан бери кузатилмаётган эди, деди адвокат Элеонора Давидян.\nШу тариқа, 30 июнь куни Архангельск аэропорти полицияси томонидан қўлга олинган асли карманалик Олим Очилов, 1 июль куни Домодедово аэропортига келтирилган ва у ердан эрталабки 11:20 ларда учоқда Тошкентга бадарға қилинган.\nҲимоячининг айтишича, Олимов Ўзбекистонда 244-1, 244-2, 159, 155 ва 223 моддалар асосида “экстремистик ва террорчи ташкилотларга алоқадорликда” гумонланиб халқаро қидирувга берилган. У, шунингдек, “Туркистон Исломий ҳаракати” фаоли сифатида унга қўйилаётган барча жиноятларни Россия Федерацияси ҳудудида содир этгани маълум қилинди.\nҲимоячи Давидян ўзбекистонлик диндорнинг очиқчасига бериб юборилиши куни кеча Россия Ички ишлар вазирлигида содир бўлган ислоҳотлар ҳамда ФМСнинг тугатилиши билан боғлиқ бўлиши мумкинлигини тахмин қилди.\n- Мен бунга иккита асосдан бири сабаб бўлган, деб ўйлайман. Биринчиси, миграция хизмати ИИВга ўтказилганидан кейин янги келган лаёқатсиз амалдорлар нима қилаётганини тушунмасдан, Очиловни бериб юборган. Тўғриси, бунга ҳатто ўзимнинг ҳам бироз ишонгим йўқ, чунки Миграция департаментида эски одамлар ишлашни давом эттирмоқда. Иккинчи варианти: ўзбекистонлик Россия махфий хизмати – ФСБ буйруғи билан Тошкентга бериб юборилган.Чунки бундай сурбетликка фақат шу ташкилот қодир! дея фараз қилди адвокат.\n“Бошпана олиш ҳуқуқи” ташкилоти қочқин Олим Очилов Европа суди қарори қасддан қўпол тарзда бузилган ҳолда Ўзбекистонга бериб юборилгани юзасидан махсус баёнот ҳам тарқатди.\n“Ариза берувчи вакилларининг фикрича, Европа суди фармойиши депортация учун жавобгар тузилмалар томонидан қасддан эътиборсиз қолдирилган”, дейилади ташкилотнинг махсус баёнотида.\nАдвокат Элеонора Давидян “Бошпана олиш ҳуқуқи” Россия ҳуқуқ-тартибот идораларининг лоқайдлиги ва қонунбузарлиги устидан ҳам жиноий иш қўзғатилиши талаби билан чиқишини билдириб, деди:\n- Сўзсиз, биз Очилов ишини Европа судида кўриб чиқишни давом эттирамиз. Фақат бу жиддийроқ қонунбузарлик экани барчага аён, чунки Европа суди фармойиши бажарилиши очиқчасига рад этилди. Бундай вазиятда улар “билмасдан қолибмиз” деган баҳоналар билан қутулиши қийин! Биз Россия Адлия вазирлигининг бу ҳодисага изоҳини талаб қиламиз. Ундан ташқари, биз ўзбек қочқинининг адолатсиз тарзда бериб юборилишига алоқаси бор Россия расмийларини жиноий жавобгарликка тортилишини ҳам талаб қилиб чиқамиз, деди Элеонора Давидян.\nТаъқидлаш жойизки, Суд Регламентининг 39 Қоидасининг ижро этилмаслиги Страсбург суди томонидан Инсон ҳуқуқлари Конвенциясининг ўта қўпол тарзда бузилиши сифатида қабул қилинади.\nОзодлик Европа суди Россия томонидан бу Конвенциянинг олдин ҳам бузилиши қайд этилгани тўғрисида хабар берган.\nЎзбекистонга ноқонуний тарзда бериб юборилган, депортация қилинганлар ва ўғирлаб кетилганлар жумласида андижонлик қочқин Абдумуталиб Абдулҳақов ва Савриддин Жўраевлар, “Хизб-ут Таҳрир” ташкилотига аъзоликда гумонланиб Россияда биринчи бўлиб қамалган ва кейинчалик ўғирлаб кетилган Юсуф Қосимохунов, қувалик Шокиржон Солиев, тошкентлик Умид Ёқубов, диний экстремизмда айбланиб Ўзбекистонга олиб чиқилган андижонлик Азаматжон Эрмаков, Икромжон Мамажонов,Санжарбек Сотиволдиев, Маъмуржон Юсупов, Аҳмаджон Бекпўлатовлар ва кўплаб бошқалар бўлган.\n2014 йилнинг сентябрида Россиядан ўғирлаб кетилган ва узоқ муддатга ҳукм этилган яна бир диний қочқин Жавлиддин Ғаниевнинг жасади 2015 йилнинг апрелида Ўзбекистондаги ҳибсхонадан чиққан.


Маҳалла яна бир назорат қилувчи органга айланяптими?\n03 март 2021, Тошкент вақти: 13:23\nШайбон «Хьюман райтс уотч» ташкилоти Ўзбекистондаги энг кичик ўз ўзини бошқариш органлари - маҳалла кенгашларига оид тадқиқот ўтказди. Тадқиқотчилар, маҳалла кенгашлари, асосан, фуқароларни диний эътиқоди учун таъқиб қилиш, маҳалладаги хонадонлар устидан доимий назорат ўрнатиш каби вазифаларни бажармоқда, деган хулосага келганлар. Шунингдек, маҳалла оқсоқоллари ва маҳалла кенгаши аъзолари айрим шахслар устидан ҳуқуқ-тартибот органларига маълумотлар етказиб бераётир.\n22 сентябрь куни «Хьюман райтс уотч» ташкилоти Тошкентдаги «Гранд Мир» меҳмонхонасида ўзининг бу борадаги тадқиқотлари тақдимотини ўтказди. Бироқ, ушбу тадқиқот натижалари маросимга таклиф этилган маҳалла оқсоқоллари ва фаолларининг кескин норозилигига сабаб бўлди. Уларнинг айримлари бу тадқиқотларни Ўзбекистон ҳукуматига ва халқига қарши қаратилган ҳаракатлар сифатида баҳолади.\nАйниқса, тадқиқотдаги: «Маҳалла фаоллари, маҳалла кенгаши аъзолари оиладаги зўравонликдан азият чекаётган аёлларнинг суд ёхуд бошқа ҳуқуқий органларга мурожаат қилишига йўл бермайди. Аксинча, уларни зўравонлик ҳукмрон хонадонга қайтишга, муаммони ўзаро ҳал қилишга чақиради», дейилган банд маҳалла фаолларида жиддий норозилик уйғотди. Уларнинг айтишича, бундай аёлларнинг ўзлари оиласига қайтишни истайди. Агар улар судга мурожаат қилмоқчи бўлса, маҳалла бунга қаршилик кўрсатмайди.\nМаросимда иштирок этган оқсоқоллар: «Маҳалла - ўз ўзини бошқариш органи, у мустақил ва ҳеч қайси давлат тузилмаси кўрсатмаси билан фаолият юритмайди», қабилида эътирозлар билдирди. Бироқ «Фридом хаус» ташкилоти вакилининг агар маҳалла демократик тузилма бўлса, нима сабабдан маҳалла раиси ҳокимликлар томонидан тайинланиши ҳақидаги саволига маҳалла фаолларидан бирортаси жўяли жавоб қайтара олмади.\n«Хьюман райтс уотч» ташкилотининг Тошкентдаги вакиласи Матильда Богнер ушбу маросимнинг баҳсли, фикр-мулоҳазаларга бой ўтганидан қониқиш билдирди. Унинг сўзларига қараганда, тадқиқот натижалари маҳалла оқсоқоллари ва фаолларини мавжуд муаммоларга бироз жиддийроқ қарашга ундайди.


Аҳоли турмуш тарзини яхшилаш муҳим омилларидан бири » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Аҳоли турмуш тарзини яхшилаш муҳим омилларидан бири\nАҳоли турмуш тарзини яхшилаш муҳим омилларидан бири\nТадбиркорликни жадал ривожлантириш аҳоли турмуш тарзини яхшилашнинг муҳим омилларидан бири ҳисобланади. Бу борада туманимиз ҳокими тадбиркорларни ҳар томонлама қўллаб - қувватлаш мақсадида, турли имтиёзли кредит маблағлари ажратилишида, фуқароларнинг тадбиркорликлари йўлга қўйиб олишларида яқиндан ёрдам бермоқда. Боғот туманида янги гидропоника усулидаги иссиқхоналар сони янги йилда янада кўпайиб, элимиз дастурхонини тўкин бўлиши учун маҳсулотлар етиштирмоқда. Туман ҳокими Ш.Яхшибаев, ҳоким ўринбосари У. Ёқубов билан биргаликда иссиқхоналардаги иш жараёнини назорат қилдилар. Бахтиёр Матёқубов вилоят Кенгаши депутати,туманда энг фаол тадбиркорлардан биридир. Ишсиз ёшларнинг бандлигини таъминлашда Б.Матёқубовнинг ҳиссаси катта бўлмоқда. Гидропоника иссиқхоналарида бугунги кунда қишлоқ хўжалиги маҳсулотларини экспорт қилиш даражаси юқори бўлишига эришиляпти.


Samsung ўзининг шахсий Samsung Pay тўлов тизимини намойиш этди\n03:20 / 14.08.2015 2109\nЖанубий Кореянинг Samsung компанияси ўзининг шахсий Samsung Pay тўлов тизимини намойиш этди. 13 августда компания президенти Жонг Кьюн Шин Samsung Pay ва иккита янги смартфон: Samsung Galaxy S6 Edge+ ва Samsung Galaxy Note 5’ни намойиш қилди.\n“Samsung Pay тизимидан янги телефонларда фойдаланиш мумкин ва у деярли биринчи кунлардан бошлаб ҳамма ерда қабул қилинади”, деб айтди Шин.\nКомпания янги тўлов тизимини Жанубий Кореяда 20 августдан, АҚШда 28 сентябрдан бошлаб ишга туширишни режалаштирмоқда. Кейинроқ Samsung Pay Хитой, Испания, Буюк Британия ва бошқа давлатларда ишга туширилади. Тўлов тизимининг хавфсизлиги Samsung Knox тизими ҳисобига таъминланади.\nАйни пайтда бу хизмат доирасида Samsung’га MasterCard, Visa ва American Express тўлов тизимлари ҳамкорлик қилмоқда. Samsung, шунингдек, Bank of America, Citi, JPMorgan Chase ва U.S. Bank билан ҳамкорликни йўлга қўйган.


Ойдин Ҳожиева. Йўлимдаги чироқлар - www.ziyouz.uz\nБош саҳифа Илм ва фанАдабиётОйдин Ҳожиева. Йўлимдаги чироқлар\nЧоп этилган 13.08.2015 МуаллифZiyouz.uz\nБолаликнинг хотиралари нурли чироқдай доим инсон йўлларини ёритиб туради. Ким билади, балки бекинмачоқ ўйнаб юрган кезларинг, дугоналар билан “тўптош”, “бештош” ўйнаган пайтларингдаги беғуборликлар шеърнинг дарагига ўхшар. Қишлоқ тўйларида Сарвар хола, Робия холаларнинг юракни сел қиладиган термаларидан кўнгилга шеъриятнинг шуъласи тушгандир.\nЧироқ ёнар ёғ билан,\nБағрим тўла доғ билан.\nЎзим севган ёр билан.\nБу дардли мисраларни далаларда сигир боққанимизда дугоналар билан такрорлаб юрардик. Оналаримиз қалдирғочлар, лайлаклар келганда уларни олқишлаб шеър айтишни ўргатишарди. Қаҳратон қиш кечалари, декабрнинг сўнгги тунларида чойхоналарда қўлларимиз музлаб кўрак чувирдик. Одамлар ухлаб қолмаслиги учун Файзулла тоға “Кунтуғмиш”дан, “Юсуф ва Зулайҳо”дан ўқирди. Қизиқчи Рўзи бобо хўроз бўлиб қичқирар, турли қушларнинг овозини ўхшатиб “сайрарди”. Достондаги оҳанглар қулоғимизга сурнай товушидай қуйилиб қоларди. Ўша достонлардаги шеър парчаларини ёдлаб, аёллар даврасида такрорлаб юрардим. Бир ўғлини бўри олиб қочиб Гуркижон, бирини балиқ ютиб Моҳижон аталганини айтаётганимда аёллар кўзда ёш билан тинглардилар. Ўшанда беш-олти ёшларда эдим.\nМактабга борганимда мен мўъжизалар оламини топдим. Муаллима Раҳима Салоева ҳар бир дарсининг охирида мендан ёдлаган шеърларимни айтиб беришни сўрарди. Шеърни ифодали ўқишни ўргатар, барча мажлисларга мени қунт билан тайёрларди. Учинчи синфдалигимда қиш кунлари шоир Уйғун билан учрашув бўлган. Туманнинг катта маданият клубида тумонат одам. Мусиқа ўқитувчимиз Шариф Аҳмедовнинг ғижжаги бундай тадбирларга шавқ ва ҳаяжон, файз қўшарди. Қалам қошли, сочлари этаги билан баробар Муҳаббат Шойимова опамиз “Дилхирож”га, Ибодат опамиз “Жонон” куйига рақсга тушганида кўкдан фаришталар ёғилгандай, муҳташам бино чарақлаб кетарди. Ёшлик завқи, жозибаси, қизларнинг нафис ва чиройли ҳаракатлари, бармоқларидан сочилган нур, қора кўзларидан таралган иболи ишвалардан ҳайратланиб томоша қилардилар. Ана шундай завқли дақиқалардан сўнг шеърга навбат келди: учинчи синф ўқувчиси (мен) шоир Уйғуннинг “Мен қушларга дон бердим” шеърини дона-дона қилиб ўқиб бераётганда… бирдан тўхтаб қолди ва кетма-кет икки-уч марта аксириб юборди. Кичкина қизалоқ ўзини йўқотмасдан кафтлари билан бурнини артди-да, шеърни давом эттирди. Ана шу ҳолат Уйғун бобода ажиб таассурот қолдирган бўлса керак, шоир Тошпўлат Ҳамидга қизалоққа устозлик қилишни тайинлади.\nҚиш ўтиб, баҳор келди. Бўстон қишлоғининг толзор, жийдазор, акас дарахтлари шовуллаб турган кўчаларидан қувониб-қувониб, қушдай учиб мактабга борадиган бўлгандим. Кўрганлар мени алоҳида самимият билан кўрсатиб, Уйғунга шеър ўқиб берган қизча келаяпти, дейишарди. Бибиражаб опам менга бир сидра янги усти-бош, кавушча олиб бердилар. Ана шундай кунларнинг бирида мактабга борсам, Тошпўлат Ҳамиднинг аёллари мени четга имладилар. У киши рус тилидан дарс берардилар. Туманимизнинг икки бетли газетасида менинг “шеърим” чиқибди. Муаллима менга тайинлаб айтдилар: “Ким сўраса, ўзим ёздим дегин”. Мактабдаги очиқ майдончада йиғилиш бўлди ва мени “шеърим” билан қутлашди. Дарс тугаши билан халқ маорифи идорасига чақиришди. Бино чорбоғнинг ичида эди. Дарахтзор оралаб бинога кирдим. Деворлари қордай оппоқ, чиройли, узун даҳлиздан ўтиб, Тошпўлат Ҳамид ўтирадиган кабинет остонасида тўхтаб қолдим. Кўлмак йўлларда кавушчам лой бўлган эди. Остонада ечиб қолдирдим ва ийманиб ичкарига кирдим. Менинг бундай одобимдан завқи келибми, хурсандчиликданми, у киши мени яхши кутиб олдилар ва ўтиришга таклиф қилдилар. Ҳинд актёрларига ўхшаган сочлари жингалак, кўзлари катта-катта, кўркам, салобатли киши эканлар.\n– Оббо, сен-ей, шеър ёзибсанми? – дедилар кулиб.\n– Ўзим ёздим, – дедим муаллима тайинлаганидай.\nУ киши бирданига қаҳ-қаҳа отиб кулдилар. Тиззаларига уриб, “оббо, сен-ей”, деб мени ҳайратга солардилар. Ниҳоят кулишдан тўхтаб, дедилар:\n– Бу шеърни сенинг номингдан мен ёздим. Сен кўп шеърларни ёд биласан, достонлардан ҳам ёдаки ўқийсан. Бир уриниб кўр, қофиялар топсанг, ўқитувчинг туроқни ўргатса бўлди, шеър ёзаверсанг бўлади, – деб маслаҳат бердилар.\nЎша лаҳзалардан бошлаб менинг мурғак онгимда ўзим ҳам англаб етмаган бир орзу куртак ёзди. Бибиражаб опам пахса деворли уйнинг бир бурчагига кичкина столча қўйиб бердилар. Кеча-ю кундуз қоғоз қоралай бошладим. Нимасидир шеърга ўхшамасди уларнинг. Лекин мактаб “линейка”ларида, ёбонда аёллар даврасида ўқиб берардим. Бутун туманга ”мухбирча” бўлиб довруғим кетди.\nҲар йили май ойида қўшиқлар байрами бўлар, бу гўзал тадбирларда қўшиқлар ва шеърлар жарангидан юракларимиз жунбушга келар, чорбоғ саҳни ёшлик ва болаликнинг қувноқ гурунгу мушоирасидан Эрам боғига айланарди гўё. Ғафур Ғулом, Уйғун, Зулфия, Қуддус Муҳаммадий шеърларидан гумбурлатиб ўқирдик. Мактабимиз М. Горький номи билан аталарди, шуҳрати баланд эди. Дарахтлар шохига, ён-атрофдаги пастак уйларнинг томларига чумчуқлардай терилиб томоша қиларди бола-бақра.\nЎша йиллар ҳаяжонлари мени шеъриятга шайдо қилган экан энди билсам. Новача тўпарида кичкинагина кутубхона бўларди. Захгина, нимқоронғу икки хонадан иборат эди. Қиш кунлари мактаб, дала ва уй ишларидан ортиб кутубхонага киришга вақтим бўлмасди. Ёруғ ёзда кутубхона олдидаги ҳовуз бўйи шийпон вазифасини ўтарди. Қизлар кашта тикишса, мен кутубхонадан китоб танлаб чиқиб, мук тушиб ўқирдим. Пушкиннинг эртаклари, ўзбек халқ эртак ва достонлари, шарқ халқларининг афсонаю ривоятларини бош кўтармай ўқир, баъзиларини уч-тўрт бор такроран кўздан кечирардим. Мактаб таътили пайтида она тили ва адабиёт ўқитувчимиз Мурод Холмуродов дарсликдаги асарлар рўйхатини берардилар. Қишлоқ кутубхонасидан топмаган китобларимни Бўстондаги асосий кутубхонадан олардим. Муаллим Шариф Аҳмедовнинг кўркам, хуштабиат рафиқаси Гулчеҳра опа менга қизиқ китобларни тавсия этарди.\nЁзда юлдузлар сайрини томоша қилиб ҳовлимиздаги баланд супада ухлардик. Ойнинг ёруғида алла-маҳалгача китоб ўқирдим. Эртаклардаги қаҳрамонларим қисмати юрагимга ҳам азоб, ҳам фахр соларди. Тонггача эртаклар дунёсида яшардим. Онамнинг эртаклари эса ҳеч тугамас, сигиримиз пахтани еб, ипга айлантириб беришини кутардим. Отасининг кўзига малҳам излаб кетган Кенжа қизнинг саргузаштлари мени ҳали-ҳамон сеҳрлаб келади. Ўзини қулликдан озод қилган халоскорининг мушкулига яраш учун “лаббай” деб гўрдан чиқиб, кафанини бўйнига илиб югурган қулнинг ҳимматлари таърифини тинглаб, дилимда эзгулик гуллари очиларди. Шеъриятнинг сеҳргар хаёллари билан яшардим. Ана шундай туйғулар менга журъат бағишлаган ва шундай жасорат билан қишлоғимдан биринчи бўлиб Тошкентга ўқишга келганман.\nМиллий университет дарсхоналари чинакам ижод оламига олиб кирди ва машқларимни илк бор таҳририятга – “Ўзбекистон хотин-қизлари” журналига олиб бордим. Гулчеҳра опа шеърларимни анча сайқаллаб, 1961 йили ҳозирги “Саодат”нинг август сонида чоп эттирди. Ўша шеъримни ҳар гал ўқисам, юрагим нурга тўлади. Зулфиядай буюк устознинг имтиҳонидан ўтганимга суюниб юраман. Талабчан устоз Озод Шарафиддиновнинг ”Замон. Қалб. Поэзия” китобини қайта-қайта ўқирдим, саҳифалари ёд бўлиб кетган эди. Миртемир домланинг “Мен сени”, “Онагинам” шеърлари, “Сурат” тилимиздан тушмас эди. Шуҳратнинг “Ишқингда ёниб” ва “Сенинг севгинг” шеърий китоблари доимий ҳамроҳимиз эди. Ижод ва ҳаётда уларнинг кўп меҳрибонликларини кўрдим. Уйғун домла ўша учрашувдан сўнг ўн йил ўтгач, шеърларимни матбуотда ўқиб қолиб, шоир Барот Бойқобилов орқали мени топиб, биринчи ”Оқ йўл”ни ёзиб бердилар. Шундан сўнг ўзимга бўлган ишонч мустаҳкамланди.\nБиринчи достоним “Келинчак” 1967 йили “Шарқ юлдузи” журналида чоп этилгач, севимли устоз Зулфияга манзур бўлди. Илк китобим “Шабнам” 1971 йили дунё юзини кўрди. Ҳаётимнинг энг оғир кунларида мен учун унутилмас байрам бўлди. Онам китобнинг илк нусхасини кўзларига суриб йиғлаб юбордилар.\n– Отангиз ўғилларим ўнтаси ҳам ерга ем бўлди, қизларим бировнинг хасми, отим қолмайди, деб армон қилган эди. Мана энди Ҳожи бобонинг номи ўчмайдиган бўлибди, ўргилай сиздан, – дегандилар.\nҲаётда машаққатлар гирдобида қолган кезларим меҳрибон Зулфияхоним ўз фарзандидай паноҳига олди. У кишидан бошимни баланд тутиб яшашни, ўз қадрим учун курашишни ўргандим. Миртемир домла ҳар гал шеърим матбуотда чиққанида гоҳи мақтаб, баъзан оталарча койиб, сабоқ берганларини, Шуҳрат ака таҳрир қилишни, сўз устида қунт билан ишлашни ўргатганларини, Лазизхон Қаюмов доно ўгитлар бериб кўнглимни кўтарган кунларни унутмайман. “Шарқ юлдузи” журнали мен учун чинакам ижод мактабини ўтади. Муаллифларнинг асарларини меҳр билан, сўзимни қизғанмай таҳрир қилишни шоир Ҳусниддин Шариповдан ўргандим. Азиз Саидахонимнинг меҳри, донишманд Тўхтасин Жалоловнинг ҳафтада икки бор ишхонамга келиб, “қизим, бугун қандай янги шоира топдингиз”, деб хушхабар кутишлари ҳеч эсимдан чиқмайди.\nШу кунгача 29 та тўпламим чиқди: шеърлар, ҳикоялар, мақолалар, таржималар, бадиалар. Албатта, уларнинг мазмун-мундарижаси, савияси ҳар хил. Кўнглим тўлмаганларини ҳам ўзимнинг инжиқ боламдай қадрлайман. Айниқса, “Сайланма” китобимни дасталаётганда кўнглим тўлмаганлари ўз-ўзидан мундарижага кирмай қолди. 14 та достон ва балладаларимдан 7 таси шу китобимга кирмади. Баъзилари мавзуси боис, баъзилари эса бўш кўрингани учун.\nҲа, адабиёт халқни уйғотувчи қудратга эга. Ўнлаб қарорларнинг кучи етмаган ишларни биргина шеър, биргина қўшиқ билан амалга ошириш мумкин. Адабиётдан йироқ одамнинг юрагини пўпанак босади. Давраларда зиёли одам билан китоб кўрмаганнинг суҳбатини дарров фарқлайди киши. Халқимиз орзу-умидларини, келажагини, буюк шижоатини китобларда, буюк қаҳрамонлар тимсолида кўрган. Халқ Алпомишлару Гўрўғлиларни, қаҳрамонлик ва мардлик завқига тўла эртакларни бежизга ўйлаб топмаган. Эртаклари бўлмаган халқнинг ерда илдизи бўлмайди. Адабиёт халқ учун ҳаёт булоғи, тафаккур манбаи, шундай бўлмаса, бундай халқнинг руҳи ўлади. Адабиёт она каби мураббий вазифасини ўташи даркор. Адабиёт – миллатнинг уриб турган юраги. Яхшигина эслайман: ўзбек тили қатағонга учраган йиллари боғча болаларининг тилидан “Ўзбегим”, “Ўзбекистон” тушмасди. Уруш йиллари жангчиларнинг кўкрак чўнтакларида “Қўлингга қурол ол”, “Сен етим эмассан”, “Сурат”, К. Симоновнинг “Мени кутгил” шеърлари тумордай сақланиб келган.\nАдабиёт миллий қадриятларнинг бардавомлиги, миллатнинг ўзликни англаш йўлидаги саъй-ҳаракатлари қарор топиши, халқнинг маънавий-ахлоқий қатламларини мустаҳкамлаш учун хизмат қилиши керак. Шеъриятда Ҳамид Олимжон, Зулфия, Усмон Носир, Миртемир анъаналарига ҳозирги ёшлар амал қилишларини орзу қиламан. Модерн шеърлар деб шакли-шамойили йўқ, совуқдан-совуқ мисраларни ўқувчига тақдим этаётган ижодкорларни қабул қилолмайман. Бир йилда уч-тўрт китобини қалаштириб ташлаб, ўқувчининг дидини бузаётган “ёзувчинамо”, “шоирнамо”лар ижод эркидан масту мустағрақ бўлиб, кеккайиб юришганидан ҳайрон бўласан киши. Назмларда сўзбозлик, икки томчи сувдай бир-бирига ўхшаган, мазмуни пўкак шеърлар кўпайиб кетганидан хавотирдаман. Деҳқон хирмон кўтарганда яхшилаб совуради, ғалвир-чиғил қилади. Дони-донга, пучаги-пучакка ажралади. Буғдойга тушган қорамуғни битталаб теради деҳқон. Назаримда, ҳар бир ижодкор ўз асарларини мана шундай саралаб, кейин ўқувчига тақдим этиши керак. Бунинг учун ижодкорга, у ким бўлишидан қатъи назар, кучли масъулият туйғуси зарур. Адабиёт халқ ҳаётининг, у босиб ўтган машаққатли йўллар тарихининг бадиий кўзгуси бўлсагина, келажак авлодга хизмат қилади.\nОиламиз ҳақида сўз юритсам, икки ижодкор бир ёқа, бир енг бўлиб ижод қиламиз. Бир-биримизнинг ютуқларимиздан илҳомланамиз. Биринчи ўқувчим, баҳо бергувчим ҳам Иброҳим ака бўладилар.\nБолалигимда муаллимларим, “Ойдин математикани сув қилиб ичган, математик бўлади”, деб юришарди. Мени сўз сеҳри ўз оламига мафтун қилди. Қизимиз Малоҳатхон рақамлар поэзиясига мафтун бўлди, у техника фанлари доктори. Набиралар ҳам унинг йўлини танлади. Балки шажара дарахтининг қайсидир новдаларида шоирми, бахшими туғилар! Бу ёғи Яратганга аён.\nМатбуотда чиққан илк шеърим “Тонгни қаршилаб” сарлавҳали эди. Унда “умр бўйи юртим тонгларини бедор кузатай”, деган сатрлар бор эди. Бедор ўтган тунларимдан, меҳнат ва изланишда кечган кунларимдан топган шодликларим, тақдир насибам учун шукрона айтаман.\n← Аввалги Аввалги Салим Абдураҳмон. Дураннинг қудуғи (ҳикоя)\nКейинги → Кейинги: Гулбаҳор Таваккалова. Шамол ҳикмати (ҳикоя)


Бугунги глобаллашув жараёнида давлатлар ўртасидаги ўзаро ҳамкорлик ва яқин муносабатлар жуда муҳим ўринни эгаллайди. Халқаро алоқаларни мустаҳкамлаш, конструктив ташқи сиёсатни олиб боришда парламент дипломатиясининг ўзига хос ўрни мавжуд. Президентимиз Шавкат Мирзиёевнинг олиб бораётган изчил ва оқилона ислоҳотлари мамлакатимиз парламентининг ҳамкорлик алоқаларини янги босқичга олиб чиқмоқда.\n2021 йил 8 апрель куни Қонунчилик палатасида Ўзбекистон – Саудия Арабистони парламентлараро дўстлик гуруҳининг биринчи йиғилиши видеоконференц алоқа шаклида бўлиб ўтди.\nУчрашувни Олий Мажлис Қонунчилик палатаси Спикерининг биринчи ўринбосари А. Саидов кириш сўзи билан очиб берди.\nСаудия Арабистони Ўзбекистон Республикасининг Давлат мустақиллигини 1991 йил 30 декабрда эътироф этиб, 1992 йил февралда икки мамлакат ўртасида элчихоналар даражасида дипломатик муносабатлар ўрнатган давлатлардан биридир.\nИслоҳотларнинг янги босқичида икки давлатлар ўртасидаги иқтисодий, маданий, парламентлараро алоқалар янада ривожланмоқда. Давлатимиз раҳбари Саудия Арабистони подшоҳи Салмон бин Абдулазиз таклифига биноан 2017 йил 20-21 май кунлари Риёз шаҳрига ташриф буюриб араб-мусулмон мамлакатлари ва АҚШ саммитида иштирок этгани икки давлат ўртасидаги ҳамкорликнинг янги даврини бошлаб берди.\nПандемия қийинчиликларига қарамай, 2020 йилда Ўзбекистон-Саудия савдо айланмаси ҳажми 27,5 млн. долларга тенг бўлди. Бугунги кунда Ўзбекистонда Саудия Арабистони инвесторлари иштирокида 14 та корхона фаолият кўрсатиб келмоқда.\nУчрашувда Олий Мажлис Қонунчилик палатасининг Фан, таълим, маданият ва спорт масалалари қўмитаси раиси Ўзбекистон-Саудия Арабистони дўстлик гуруҳи раҳбари Э. Зоҳидов палата фаолияти, сиёсий партиялар фракциялари, шунингдек, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ҳамда Ўзбекистон Республикаси Президенти Шавкат Мирзиёевнинг Олий Мажлис ва халқимизга йўллаган Мурожаатномаси асосида бугунги кунда олиб борилаётган ислоҳотлар тўғрисида батафсил гапириб берди.\nШунингдек, парламентлараро дўстлик гуруҳининг биринчи йиғилишида Ўзбекистон парламентининг фаолияти, келгуси режалари ҳақида ҳам ахборотлар бериб ўтилди.\nСаудия Арабистони дўстлик гуруҳи раиси Генерал Али бин Муҳаммад Яхё Аль-асири Президент Шавкат Мирзиёев олиб бораётган кенг кўламли, изчил ижтимоий-сиёсий ва ижтимоий-иқтисодий ислоҳотлар жаҳон ҳамжамияти томонидан эътироф этилаётганини айтиб, икки мамлакат парламентлари ўртасидаги ҳамкорлик алоқаларини янада ривожлантириш бўйича таклифлар берди.\nШунингдек, Саудия Арабистони парламентининг депутатлари ҳам ўзларининг тажрибаларидан келиб чиққан ҳолда, қатор масалаларда фикр-мулоҳазалари ва тавсиялари билан ўртоқлашдилар.\nМулоқотлар чоғида томонлар парламентлараро алоқаларни янада ривожлантиришга келишиб олдилар.


«YouTube» ва «Instagram» каби ижтимоий медиаплатформалар бизнинг ахборот олишдаги имкониятларимизни кенгайтириб юборди. Чикаго университети ходимлари ...\n«YouTube» кўмагида 40 йил олдин йўқолган киши топилди\n40 йилдан бери оиласи билан кўришолмаётган бир киши «YouTube» намойиш қилган бир клип орқали оиласини топиб олди. Бу ҳақда «Sabah» хабар тарқатган. 1978 йили 26 ёшида оиласига айтмасдан йўқолиб ... тасвирга олиш жараёнида камерага тушиб қолган. Синх оиласи клипни «YouTube» орқали томоша қилаётиб ундаги бир кишини 40 йил аввал йўқолган ...\n«YouTube» хакерлар ҳужумига учради. Энг машҳур мусиқий клип ўчириб ташланди\n«Prosox and Kuroi’sh» деб номлаган хакерлар гуруҳи «YouTube» видеохостингидаги энг машҳур мусиқий клипни ўчириб ташлади, деб хабар беради «Hi-News». Хакерлар 5 миллиард мартадан ортиқ томоша қилинган ...\n«YouTube» интернет хизмати Калифорниядаги бош офисида содир этилган отишмадан сўнг бутун дунёдаги офисларида хавфсизлик чораларини кучайтиради. Хабар ... сешанба куни Калифорния штатида яшовчи 39 ёшли Насим Агдам «YouTube»нинг Сан-Бруно шаҳридаги штаб-квартирасини ўққа тутди. Полиция ...\nҳам ўзгартиришлар киритилиши кўзда тутилган. Дунё Номаълум аёл «YouTube» бош офисини ўққа тутди У қора кийимда, ниқоб таққан ҳолатда офисга ... қора кийимда, ниқоб таққан ҳолатда офисга бостириб кирган. Аёлнинг «YouTube»га ҳеч қандай алоқаси йўқлиги айтилган. Олимлар 28 минг йил аввал ...\n4 апрель куни АҚШнинг Калифорния штатида жойлашган «YouTube» офисида отишма содир бўлди. Маҳаллий полиция маълумотларига асосланиб, «РИА Новости»нинг маълум қилишича, жимоятчи Насим Агдам исмли ... қора кийимда, ниқоб таққан ҳолатда офисга бостириб кирган. Аёлнинг «YouTube»га ҳеч қандай алоқаси йўқлиги айтилган. Отишма Калифорниянинг ...\nномини олган. Ёвуз ниятли кимсалар зарарли дастур ҳаволаларини «YouTube»даги видеороликлар остидаги изоҳларга жойлаштирмоқда. Кибержиноятчилар ...\n«YouTube»да сифатсиз ва кераксиз видеоларни беркитиб қўйишнинг оддий усули ҳақида «Лайфхакер» қуйидаги маслаҳатларни беради. Одатда «YouTube»да ... олдини олиш учун «Chrome» браузерига «Distraction Free YouTube» дастурини ўрнатиш лозим. Унинг ёрдамида тавсия этиладиган видеоларни ...\n«Хабрахабр» ресурсининг «Antore» никли фойдаланувчиси Россияда «YouTube»нинг бузилишига нима сабаб бўлганини аниқлади. Аниқланишича, ҳамма ... Айнан унинг дастидан 14 февралдан буён россиялик фойдаланувчилар «YouTube»да видео кўрмоқчи бўлса, уларнинг экрани қорайиб қолмоқда, деб ...\nкомпанияси «YouTube Go» видеохостингининг бутун дунёдаги фойдаланувчилари учун офлайн талқинини яратди. Мазкур Android-дастур роликларни интернетга уланмасдан ... имконини беради, деб хабар қилди «Mobinfo.uz».Жорий ҳафтадан бошлаб «YouTube»нинг «енгиллаштирилган» талқинидан дунёнинг 130 мамлакати аҳолиси ...


Келажагимиз бугун ёшларни қандай тарбия қилишимизга боғлиқ. » Gurlan tumani hokimligi rasmiy veb sayti\nСана: 10-10-2019, 16:42\nКелажагимиз бугун ёшларни қандай тарбия қилишимизга боғлиқ.\nЁшларимизни ўзгалар фикрини мустақил таҳлил қила оладиган, ўз фикрига эга, маънан етук, жисмонан соғлом, фақат ўз ҳаёти, Ватанимиз келажаги учун фойдали бўлган амалларни бажарадиган қилиб тарбиялаш олдимизда турган долзарб вазифалардан бири десак, хато бўлмайди.\nДарҳақиқат, бугунги кунда энг муҳим масалалардан бири ёшларнинг пок калбини ҳар хил бузғунчи, ғояларидан асрашдир. Қачонки, боланинг ҳуқуқий тарбияси тўғри йўналтирилса, Ватан ҳақида онгли мушоҳада килишига замин яратилсагина, келажагимиз эгалари хар кандай ёт ғоялар таъсирини четлаб ўтишга қодир бўладилар.\nГурлан туманидаги 2, 24 ва 37-сон умумтаълим мактабларида ушбу эзгу мақсадларни амалга ошириш, ёшларимизни буюк аждодларимиз мероси билан яқиндан таништириш мақсадида "Огоҳлик давр-талаби”, "Дин ва ёшлар”, "Синовдан юксалишга қатъий қадам” мавзуларида очиқ мулоқот ва учрашувлар ташқил қилинди.\nТадбирларда иштирок қилган 200 дан ортиқ ёшлар, мудасадди ташкилот ходимлари маърузаларини тинглаб, ўзларини қизиқтирган саволларга жавоб олдилар.\nТаъкидлаш жоизки, бу каби учрашувларни ўтказишда давлатимиз раҳбари Ш.Мирзиёевнинг "Ёшларнинг мустақил фикрлайдиган, юксак интеллектуал ва маънавий салоҳиятга эга бўлиб, дунё миқёсида ўз тенгдошларига ҳеч қайси соҳада бўш келмайдиган инсонлар бўлиб камол топиши, бахтли бўлиши учун давлатимиз ва жамиятимизнинг бор куч ва имкониятларини сафарбар этамиз” деган сўзлари дастуриламал бўлиб хизмат қилмоқда.


Аёлнинг меҳнати ва таҳсил вазияти\n75 Ўқиш режими + -\nАёлнинг ўзи ва оиласи учун ризқ-насиба излаш мақсадида меҳнати ёки уммат учун фойдали бир соҳада тадқиқ ва таҳлилда қатнашиши, таҳсил олиши, таҳсил бериши ҳақида Исломнинг ҳукми эркаклар билан айнидир. Яъни бу масалада эркак ва аёллар бошқа соҳаларда бўлгани каби тенгдирлар.\nИслом таълимотининг қайси бир ҳукмига назар солманг, аёл меҳнати ва таҳсил олишини ман этадиган, таъқиқлайдиган жойини тополмайсиз. Агар бу хусусда бирор нарса учрайдиган бўлса, у ҳам бўлса ҳаромларга боғланиш эҳтимолини йўқотиш учундир. Масалан, эркаклар ёнида Исломнинг аёллар учун қўйган қоидаларини бажариш имконидан маҳрум қилса ёки унинг меҳнати эркакларнинг ишлаш ва ризқ йўлларини кесса, торайтирса, бу ҳолларда аёллар учун чегаралаш бордир.\nЧунки бу каби ҳолатлар бирикиши натижасида эркакларнинг, хусусан, оилаларига даҳлдор масалалари қаршисида, умуман эса Ислом умматининг йирик масалалари қаршисидаги масъулиятларини идрок этишлари жиҳатидан муаммоларга сабаб бўлади. Бу масала ушбу машҳур қоидага боғлиқдир: «Вожибнинг фақат ўзи билан тамомланган ҳар нарса вожибдир. Аммо бирор ҳаромнинг аралашуви туфайли рўёбга чиққан ҳар нарса ҳаромдир».\nЯъни қилинадиган иш нақадар қонуний ва ҳатто шарафли бўлса-да, аёлнинг шариатда белгиланган вазифаларига риоя қилишига тўсиқ қўйса ёки оятда зикр этилган яқин эркаклардан ташқари, бегона эркакларнинг ёнига ўралмасдан чиқишга мажбур бўлса, бундай иш ўз-ўзидан соқит бўлади. Бу вазиятга тушиш эркакларга ҳамда аёлларга мутлақ ҳаромдир. Чунки бу каби ҳолда баробар бўлишлари аёлнинг у ердаги эркаклар олдида яланғочлик гуноҳига ботиши, эркакларнинг ҳам унга тикилиши, у билан суҳбатда бўлиши туфайли фитнага тушиш эҳтимоли ҳисобидан ҳар икки томон ҳам гуноҳ қилган бўладилар.\nАслида аёл меҳнати ҳалол бўлишига қарамай, Ислом динининг аёл ва эркак орасида тақсимлаган ижтимоий талаб ва масъуллик тарозисининг палласида ўзгариш сезилса, шу заҳоти аёл меҳнати таъқиқланади. Бу фикрларимизни бироз тушунтирадиган бўлсак, қуйидагиларни айтишимиз мумкин. Ислом шариати икки жинснинг (аёл ва эркак) муносабатлари чегараларини белгилар экан, уйланиш шартини қўйиб, қонуний асосларга таянади. Бу жинслардан бири фақат изланган (матлуб) бўлиб, у дастурга хизмат этади. Бошқаси эса изловчи (толиб) бўлиб, у ғоя йўлида ижтимоий яшаш тарзини тартибга солиб, шарафлари ва иззатларини муҳофаза қилади.\nАкс ҳолда бу муносабатлардан кутилган тенглик низоми бузилади. Бу алоқалар соғлом жинсий тамаллар асосига қурилиши, икки жинсининг муносабатлари бу йўл билан, яъни никоҳ билан қонунлаштирилиб ва шу йўл билан рўёбга чиқади. Бу усул (бирининг матлуб, иккинчисининг толиб) бўлиши икки жинснинг алоқаларини ўрнатишда, тартибга солишда ягона кўприкдир. Фақат барча шартлар ва чегараланишларга риоя этган ҳолда кўприкдан ўтилса, ўшанда бу низом соғлом ҳолда ривожланади. Шундай қилиб ғоя бўлган бошқа жинс изланади.\nДемак, қайси бирининг изланишини билмоғимиз лозим? Аёлнингми, эркакнингми? Юқорида эслатиб ўтилган соғлом низом рўёбга чиқишида энг саҳиҳ йўл аёлнинг доимо изланган, эркакнинг эса доимо излаган (қўлга киритишни) истаган тарафда бўлишларида яшириндир.Чунки аёл ўзини қарши жинсни, эрини излашга элтадиган бир руҳий ҳолат ичида бўлса, жинсияти билан алоқадор хусусий ва фитрий аниқлигини йўқотади.\nИлло, бунинг сабаби ушбудир: Аллоҳ таоло аёлни эркакдан завқ ва роҳат оладиган тузилишда эмас, балки яна ҳам зиёда —эркакка завқ ва шавқ берувчи бир тузилишда яратгандир. Ўзини бу шаклда кўриб, қабул этса ва эркакнинг ҳам бу туйғуларни қабул этганини бутун туйғулари ила ҳис қила олса, севинч ва роҳатга қовушади. Зотан, ана шу сабабдан ҳам севги ташаббуслари, кўнгил овлаш уринишлари кўп ҳолларда эркак тарафидан содир бўлади. Аёл эса бу таъсир фаолиятларга ёқимлилик ва нозлилик доирасида жавоб беради.\nБу масаланинг бир тарафи... Бошқа тарафи эса эркак аёл жинсининг ўзини излаган, яъни фаол табақа эканлигини кўрса ва у ёки бу ҳолда аёлларнинг ўзига суйкалганини мушоҳада этса, юқорида зикр этганимиз комил маънодаги табиий гўзалликлар мажмуаси бузилади, мувозанат йўқолади. Қоида ва низомнинг устунлиги негизи таъсирини йўқотади. Чунки модомики аёл эркакни излар экан, табиийки, унинг дунёсига суқилиб боради. Шундай экан, эркак нима учун ўзини бирор бир тартибга, низомли ҳаётга мажбур этсин? Нима сабабдан шаръий низомнинг талаблари асосида никоҳ риштасига боғлансин? Зотан, арз ва талаб қонунининг мантиғи бу нарсани қабул қилолмайди.\nҒарб ҳаёт тарзи ҳукмрон бўлган бир қатор минтақаларда шу қадар ваҳимали воқеалар майдонга келмоқдаки, аксарият ҳолда аёл эркакни изламоқ, талаб этмоқ вазиятига тушмоқда.(Ҳаёт тарзи аёлларни бу ҳолга тушишга мажбурламоқда. Бунга мисоллар кўпдир. Бунинг сабабларини ғарбликларнинг ҳаётга қараш мантиғидан изланиши керак.)\nХўш, бунинг натижалари қандай бўлмоқда? Бир аёлнинг ўзига ҳақиқий эр топгунига қадар неча бор алдангани ва қанча эркак томонидан ўйнатилганини англаган пайтимизда бу саволнинг жавобини осонгина топамиз. Бундай ҳаёт тарзининг оқибати, яъни аёлнинг эркак излаши (бу ерда ғарб кўчаларидаги аҳвол ҳақида гап бормоқда), эркакнинг ортидан қувиб юриши натижасини эркаклар ҳам кўрдилар. Лаззат фурсатлари оёқларига келди ҳам, осонлашиб, кўпайди ҳам. Ҳатто бу борада аёлларни роҳатсиз этмоқдалар, яъни уйланишдан қочиб, аёллар ўзларини кўпроқ излашини ва орзу қилишини истамоқдалар.\nДемак, кўриниб турибдики, аёлнинг эр излашга чиқиши унинг йўқотишнинг энг аҳамиятли сабабларидан биридир. Жинсий эркинлик бир қанча омиллар сабабли ёйилгандир. Бироқ бу таъкидлаганимиз сабаб энг аҳамиятли омилдир. Яна оила ҳам бир қанча сабаблар туфайли бузилади. Фақат бу айни сабаб мазкур табақада энг муҳим бузилиш омили ҳисобланади.\nАмалда бу нуқтада аёл масъуд (бахтли) бўлиш эҳтимоли жуда оз. Чунки гўзал ва қадрли, шодликларга тўлиб тошган оилали бўлишни, тартибли бир хонадон соҳибаси омадини йўқотгандир. Бироқ унутмаслик лозимки, асосий сабаб ҳеч шубҳасиз, аёлнинг эр қидириб чиқишидир. Демак, қонуний оила доирасида эркак ва аёлнинг жинсий алоқаларини назорат остида тута билмоқ, чизгидан тойишни тўхтатмоқ, эркак аёлни излаган пайтида, яъни фаол табақа бўлиш афзаллигини муҳофаза қилган вақтда, аёл эса изланган, яъни пассив табақа бўлган вақтдагина мумкиндир.\nШундай экан, бу тартиб амалга ошишини қайси дастур кафолат остига олади? Бу кафолатни Ислом шариатининг инфоқ (ҳаржлама, эҳсон) сиёсати амалга оширмоқда. Эркак аёлнинг зарурий эҳтиёжлари юзасидан мутлақ масъулдир, уни қаноатлантирмоқ мажбуриятидадир. Эркак унинг хоҳ эри, хоҳ отаси, хоҳ бошқа бир қариндоши бўлсин, ана шу масъулият доимо унинг зиммасида бўлади. Яъни аёл ўз маҳрини тўла олади. Эркакнинг бу маҳрни олиш ёки унга шерик бўлиш ҳаққи йўқдир. Ҳатто турли-туман йўллар билан аёлдан бу ҳақни исташи ман этилади. Зотан, бунинг учун ҳам эркак мерос пайтида аёлга нисбатан икки ҳисса кўп олади. Чунки эркак насибининг ярмисини балки ярмидан ҳам кўпроғини илоҳий фармон билан кесади ва аёлнинг улушига қўшади.\nАмалда бундай асосни сақлаб қолишда молиявий низомнинг аҳамияти бениҳоядир. Кундалик фаолиятда иқтисодий бир ҳақиқат бор. Бировдан бир нарса истаган киши, агар бу нарса унинг эҳтиёжини қондирса, бу ҳол ўзидан бир нарса сўралган тарафга сўралган нарсанинг ўринини босадиган ҳақ ва қиймат талаб этмоқ ҳаққини беради. Соддалаштириб айтганимизда бир нарсани истаган киши, унинг ўрнини қоплаш, тўлаш мажбуриятидадир.\nМаҳр ва эҳтиёжларнинг устига уйланиш учун бошқа керак бўлган ҳаржларни ҳам эркак тўлашини, аёл ва эркак аёлни яхши билиб, қабул этса, аёлнинг келиб эркакни исташига, унинг ортидан қувишига жасорат қолмайди. Чунки бу истаги ҳам эрга ҳамда маҳрга эҳтиёжи борлигини эълон қилмоқ демакдир. Қолаверса, бу арз ва талаб қонунларига манфаатлар тақсим мезонига тескаридир. Бу қусурли бир хатти-ҳаракатдир. Кўриниб турибдики, уйланишнинг моддий асосини қурмоқ фақат эркакка хосдир. Бунинг ҳал этилиши фақат шаръий негизлар доирасида қулайлашади.\nҲозир баъзи Европа ўлкаларида бўлгани каби маҳр ва уйланиш учун керакли нарсаларни эркак ва аёл орасида муштарак ёҳуд аёл тарафидан ўталиши оддий ҳол эканлигини жамият ҳам қабул қилмоқда. Бу вазиятда тадрижий ўлароқ масала орқасига қайтади. Эркак уйланишни истамайди. Ўз роҳатини кутиб, яна ҳам яхшироқ фурсатларни кутишга берилади. Уйланиш учун истак туйғуси бўлса-да, атайлабдан орзусини сақлайди. Буни кўрган қарши томонда мусобақа шиддатли тус олади. Чунки эрга эга бўлиш бойлигини ва ўзини кўз-кўз қилиш билан амалга ошади. Бундан кейин ёмон натижалар усма-уст ёғилиб келаверади.\n(Буларга тўхталишдан мақсадимиз яхши бир оила қурмоқ учун эркак ва аёл орасидаги ўзаро моддий ёрдамлашишини ман этиш эмас. Истаймизки, бу ҳамкорлик Ислом хоҳлагани каби мукаррам бўлсин. Фақат Ислом шариати ахлоқ доирасида ва эркин шахсият чегаралари ичида эркак ила аёл орасида муҳаббат бўлишини истайди. Тарафлар орасида манфаат тушунчасидан бошқа нарса бўлмаслигини истамайди. Буни қонуний йўллар билан мажбурий қилмайди.)\nМавзуимизнинг асли аёл меҳнати ҳалол бўлишига қарамай, эркак ва хотин орасида мувозанатни сақлаган масалалардан муаммо, масъулият ўртага келган тақдирда ҳаромга айланиши сабаблари, натижалари таҳлил этишдир. Унда аёл меҳнатига муносабатнинг бунга нима алоқаси бор? Бу келтирилган изтироб мисоллари, воқеаларга аёл меҳнатининг даҳли нима?\nБизнинг атрофлича, ҳар жиҳатдан англатишдан мақсадимиз шуки, аёл доим изланган, қадрланган, эъзозланган тараф бўлишини, эркак эса доимо излаган тараф эканлигини идрокда сақлашини таъкидлаш, бунга даъват ва бундан чекинмасликка огоҳ этишдир. Чунки ҳаётнинг асоси бу масала устига қурилади. Ҳаром аралашмаган оила гўзалдир. Бу оиланинг болалари ҳам аёл ким, эркак ким, уларнинг ўрни қаерда, вазифаси нимадан иборат, буни яхши биладилар. Шунга қарамай, биз бу мавзуни такрорлаймиз. Чунки бугун мувозанат бузилмоқда.\nЮқорида эркак толиб, аёл матлуб бўлиши кафолат остига олиниши учун эркак ҳаржловчи ва инфоқ берувчи бўлиши керак деган эдик. Шундай савол туғилади. Жуда яхши, эҳтиёж юкларини ташийдиган тараф доимо эркак бўлиши керак экан, аёл ҳам бунда иштирок этиши учун қандай шартлар бор?\nБу ерда шуни айтиш керакки, пичоқ суякка қадалгунга қадар аёлнинг иш майдонларига тушмагани тўғри йўлни сақлашнинг кафолатидир. Чунки аёл мол излаб, ризқ тўплашга киришса, эркак ёнида баробар ишласа, энг аввало, бу эркакнинг меҳнат имкониятларини камайтиради.(Бугун шуни очиқча кўряпмизки, аёл ишчининг меҳнат ҳаққи оз сақланишида унинг даромади оилага етмаслигини назарда тутиб, атайлаб уни кам ҳаққа боғлаб қўйганлар.)\nБундай ҳолда эркакнинг моддий масъулияти ва ризқ йўлида алоқа ва мувозанат ҳам бузилади. Чунки аёл ишлагани билан эркакнинг масъулияти айнан турибди, фақат ризқ майдони тугайди, холос. Бу хусусдан катта муаммо келиб чиқади. Юзаки тушунчага соҳиб бўлганлар бу муаммонинг ечими учун аёлнинг эркак билан баробар ишлаши масъулиятни ҳам баробар ташиши кераклигини афзал кўрадилар. Бошқа масалаларда ҳам аёл эркакка шерик бўлиши керак, дейдилар.\nДемак, аёлнинг эркакнинг барча ишларида иштирок этишига, зарурий ҳолларда уйланишнинг моддий асосларини ҳам кўтаришига сабаб туғилади. Бундан кейин бу иш тўғри йўлдан тойишига олиб келадиган омилга айланади. Натижада аёл ўзи эр қидириш ҳолатига тушади ва уни излаб юради. Топгани билан яна йўқотаверади. Эр ўрнига бир-икки кунлик ўйнашга соҳиб бўлади. Ҳатто бундай «дўст»бир неча соатлик бўлиши ҳам мумкин... Шунинг учун деймизки, аёлнинг меҳнати, ишлаши, ризқ қидириши ҳалол, бу нуқтаи назардан у билан эркак орасида фарқ йўқ. Лекин бу кейинчалик бир ҳаром пайдо бўлишининг сабабига айланади. Бу натижа икки сабаб туфайли ҳаромга йўл очади:\n1. Аёл Аллоҳ таолонинг буюргани каби ўраниб юришни йиғиштириб, эркаклар орасида очиқ юрса ва фаҳш ҳаёт ёйилса.\n2. Ижтимоий муаммолар ўртага чиқса ва шаръий шарифга кўра барпо қилинган оила бузилиб, инқирозга юз тутса. Ҳар икки ҳолда ҳам юқоридаги натижа ўртага чиқади, ҳалол ҳаромга айланади. Зеро барча ишлар яқин натижалари билан эмас, узоқдаги натижалари билан мутолаа қилинади. Шакл ва сурати билан эмас.\nМуҳаммад Саид Рамазон ал-Бутий\nЭнг муҳим иқтибос\nҚуръони Каримнинг ҳар бир ояти, ҳар бир сураси лафз жиҳатидан ҳам, маъно жиҳатидан ҳам, аҳкому ахбор жиҳатидан ҳам кишиларни ожиз қолдирувчидир. Инсонлар ҳар қанча давоми...\n16:00 / 17.01.2020 1249\nБир ёшга тўлганимда дадам бу оламдан риҳлат қилганлар. Мен вояга етгунимча «етим» ҳисобланишим керак бўлади . Сабаби «етим» деб, отаси ўлган, вояга етмаган болага давоми...\n00:40 / 25.01.2017 2605\nҚуръон аҳлларига мукофот муборак!\nФарғона вилояти Ўзбекистон туманида аёлқизлар ўртасида тиловат йўналишида ўтказилган Қуръон мусобақаси якунига етди. Мусобақада иштирок этган жами 57 давоми...\n07:41 / 07.02.2018 793\n10:44 / 27.11.2016 2678


Эронлик Халк «дунёдаги энг қўрқинчли одам» билан жанг қилади » Независимое информационное агентство. «ҲАМСИНФ»\nНезависимое информационное агентство. «ҲАМСИНФ» » . » Главная » Эронлик Халк «дунёдаги энг қўрқинчли одам» билан жанг қилади\nЭронлик оғир атлетикачи Сажад Ғарибий 27 ёшда. У “Эронлик Халк” номи билан машҳур. Сажад ўз Instagram саҳифасини юритади. Айни дамда унинг саҳифасини 400 мингдан зиёд киши кузатиб боради ва бу кўрсаткич ўсишда давом этмоқда. Халкнинг бўйи 188 метр, вазни эса 174 килограммни ташкил этади.\nШунингдек, Ғарибий россиялик жангчи Ҳабиб Нурмагомедовга қойил қолганини таъкидлади. Унинг Конор Макгрегор устидан қозонган ғалабасини ҳақли деб ҳисоблайди. Ҳабиб билан октагонда жанг қилиш орзу қилади.


08:28 / 24.01.2017\nАмериканинг Liberty Media компанияси «Формула-1» чемпионатларини ўтказиш ҳуқуқини харид қилиш жараёнини якунлади. Серия раҳбари сифатида расман Чейз Кэри тайинланди, у бундан аввал Ф-1 раиси лавозимида ишлаган. Берни Экклстоун, аллақачон раҳбарлик лавозимини тарк этиши ҳақида баёнот берган.\n«Мен раҳбарликка муносиб кўрилганимдан хурсандман. Ф-1 биринчилигининг фойдаланилмаган имкониятлари катта. Ўтган йиллар мобайнида ажойиб етакчилик қилган Бернига миннатдорлик изҳор қилишдан хурсандман. У ва унинг жамоаси сабабли бу спорт тури бугунги ҳолатига келди. У ҳар доим Ф-1 оиласининг аъзоси бўлиб қолади», — дея Кэри сўзларидан иқтибос келтиради жамоа ахборотномаси.\n«Формула-1» Liberty Media


Шайтоннинг одам боласига қарши кураши - Favvora | билим чашмасидан отилган фаввора\n2016-05-12 1834 Ko'rilgan Хазиналар очқичи 6\nОдам боласи устида макр ила иш олиб борувчи Шайтон фақат адаштириш тадбирини қилиш билан овора. Эрталабдан кечгача, қоронғу тундан то тонгача унинг хаёли-ю, кўнглига ғулғула солиб, тойилиши учун замин тайёрлайди. Бўлмағур ваъдалар бериб, кўзини ҳақдан, тилини зикрдан тўсишга меҳнат қилади. Иймон – эътиқоди мустаҳкам инсон унинг ҳийла-найрангларига эргашишдан бош тортади. Ақли-ю, қалби ожиз инсонлар эса унинг қуруқ ваъдаларига аниқ ишониб, машаққатларга юз тутади. Ҳатто инсон адашиш домига тушиб, кофир бўлиш даражасига етиб боради. Охири бориб дўзахдек ёмонлик манзилига дохил бўлади.\n“Эсланг, у (Шайтон) инсонга “кофир бўл”, деган эди. Энди қачонки (инсон) кофир бўлгач, (Шайтон унга) “Албатта мен сендан безорман. Зеро мен барча оламлар Роббиси бўлмиш Аллоҳдан қўрқаман”, деди. Бас иккисининг (Шайтон ва унинг сўзига кириб кофир бўлган инсоннинг) оқибати дўзахга кириб, унда мангу қолишлари бўлди. Золим кимсаларнинг жазоси шудир”.\n(Хашр; 16-17 оятларининг мазмунидан)\nШайтони лаъин нима билан овора?\nШайтон доим нима тайёрлайди?\nКимлар унинг ҳийласидан юз ўгиради?\nШайтон кофир инсонга нима деркан?


«МАТЕМАТИКАСИЗ ҲАЁТИМИЗНИ ТАСАВВУР ҚИЛИШ ҚИЙИН» - Ўзбекистон овози газетаси\n«МАТЕМАТИКАСИЗ ҲАЁТИМИЗНИ ТАСАВВУР ҚИЛИШ ҚИЙИН»\nБолаларда интеллектуал салоҳиятнинг ошиши ҳамда фикрлаш қобилияти шаклланиши учун авваламбор уларни математика фанига қизиқтириш зарур. Бу ҳақиқатни олимлар кўп бора таъкидлаган. Бола математика фанига қанча эрта қизиқса, бу унинг ўқишига ижобий таъсир кўрсатади.\nМатематикани соддалаштириш, уни ўрганишнинг осон йўлларини излаб топиш мақсадида 6-8 январь кунлари Тошкент шаҳридаги Инҳа университетида «Ажойиб математика» (Touch Much) фестивали бўлиб ўтди.\n— Математикасиз ҳаётимизни тасаввур қилиш қийин, — дейди Инҳа университети проректори Турдимурод Турсунмуродов. — Ёшларимиз қайси касбни эгаллашидан қатъи назар математикага оид маълум билимлардан хабардор бўлиши керак. Айниқса, ахборот технологиялари соҳасида математиканинг ўрни катта. Университетимизда ўтказилган фестивалда математикага визуал нуқтаи назаридан ёндашган ҳолда, махсус дастурлар асосида дарслар ўтилди. Мамлакатимиздаги мактаб, лицей ва коллежларнинг математика ўқитувчилари ўртасида онлайн тарзда танлов ўтказдик. Унинг шартларига кўра, ўқитувчилар университет томонидан тақдим қилинган вазифаларни инглиз тилида бажаришлари керак эди. Бундан кўзлаган асосий мақсад инглиз тилида дарс ўта оладиган ўқитувчиларнинг энг истеъдодлиларини Жанубий Кореянинг нуфузли университетларида магистратура ва доктарантурада ўқишига ёрдамлашишдир.\nТанловда юқори ўринларни эгаллаган ўқитувчилар қимматбаҳо совғалар билан тақдирланди.\nФестивалнинг фахрий меҳмони, Жанубий Кореянинг Инҳа университети профессори Хун Чанг гиперкуб ва кундалик ҳаётимиздаги математика тўғрисида маърузалар ўқиди.\n— Баъзи одамларга математика зерикарли фандек туюлиши мумкин, — дейди профессор Парк Женам. — Мазкур фестиваль бу фикр нотўғри эканлигини ва математика улар ўйлаганидан кўра қизиқарли эканини кўрсатди. Фестивалда иштирок этаётган болаларга математика бўйича турли саволлар берилди. Тўғри жавоб топганлар рағбатлантирилди. Бу каби савол-жавоблар 3 кун давомида кунига 3 мартадан ташкил этилди.\n— «Ажойиб математика» фестивали Ўзбекистонда биринчи бор ўтказилди, — дейди Тошкент шаҳридаги Инҳа университети 2-курс талабаси Нодирбек Холиқулов. — Биз фестивалда қўллаган янги методларимиз математикани ҳеч қанақа формулаларсиз ўрганишга қаратилган.\n— Қаршидан отам ва опам билан ушбу фестивалга келдим, — дейди Одил Дилмуродов. — Математика фанига қизиқаман. Фестиваль менга жуда ёқди, унда турли биноларни қуриш лойиҳалари билан танишдим. Кўплаб қизиқарли математик ўйинлар ўйнадик, шакллар ясадик. Бу ерга келиб, математиканинг қизиқарли фан эканлигига яна бир бор ишондим. Ҳозир 5-синфда ўқийман мактабни битиргач, Инҳа университетига кирмоқчиман.\n— Ўғлим Шоҳрухни математикага қизиқтириш учун ушбу фестивалга олиб келдим, — дейди Ғолиб Бердиев. — Бу каби тадбирлар ўқувчилар учун жуда ҳам зарур.\nФестиваль сўнгида иштирокчиларга Инҳа университети қошида очилган курслар ва уларда ўқиш тартиби ҳақида маълумот берилди.


ЎзА - ЭРМАКБОЗ\nБиз Валя билан эрмакка янги ўйинлар ўйлаб топардик. Яқинда “Уч чўчқача” эртагини ўқиб чиқдик. Кейин ўйинга киришдик, хона бўйлаб югурдик, сакраб, қичқира бошладик:\n— Биз кулранг бўридан қўрқмаймиз!\nОйим дўконга чиқиб кетди, биз Валя билан худди эртакдагидек уя ясашга киришдик. Каравотдан адёлни олиб, столнинг устига ташладик. Мана бинойидек уй ҳосил бўлди. У ер қоп-қоронғи эди. Валя хурсанд бўлиб гапирди:\n— Мана энди бизнинг ўз уйимиз бор. Бу ёғига ҳар доим шу ерда яшасак бўлади. Янги уйимизга ҳеч кимни, ҳатто кулранг бўрини ҳам киритмаймиз.\n— Афсуски уй жуда қоронғи, ойна бўлгандами эди... – дедим мен.\n— Ҳечқиси йўқ. Чўчқачаларнинг уйи ойнасиз бўлади –деди Валя.\n— Сен мени кўряпсанми – сўрадим ундан.\n— Йўқ – деб жавоб берди Валя - Сен-чи – деб сўради кейин.\n— Йўқ, мен ҳатто ўзимни ҳам кўрмаяпман.\nШу пайт кимдир оёғимга тегиб кетди. Мен бақириб юбориб қочдим, Валя ҳам менинг ортимдан югурди.\nВалянинг “Нимадан қўрқдинг?”, деган саволига “Билмадим, оёғимдан кимдир туртиб юборди. Эҳтимол, кулранг бўридир”, дедим. Кулранг бўри кирмаслдиги учун биз эшикни бор кучимиз билан итардик.\n— Балки у ерда ҳеч ким йўқдир – деди Валя.\n— Унда ким менинг оёғимдан ушлади – дедим хавотирланиб.\n— Бу мен эдим. Сенинг қаердалигингни билмоқчи бўлгандим.\n— Нимага олдинроқ айтмадинг – дедим унга.\nЎзинг қўрқитиб юбординг-ку, гапиришга ҳам ҳайиқдим ҳатто.\nБиз эшикни очдик. Чиндан ҳам уйда ҳеч ким йўқ экан. Столга яқинлашишга эса барибир қўрқаяпмиз, кулранг бўри ташланиб қолса-чи... Биз столга ким биринчи бўлиб яқинлашиши юзасидан бироз тортишдик. Ниҳоят, мен қўлимнинг учи билан адёлни туртиб юбордим ва эшикка қараб қочдим. Адёл сирпаниб тушиб кетди ва бизнинг янги қурган уямизда ҳеч ким йўқ экан. Биз қувонганимиздан қийқириб юбордик. Сўнг ўйинчоқ уямизни қайтадан қурмоқчи бўлдик. Бироқ Валя тўсатдан гапирди:\n— Эҳтимол, кулранг бўри қайси биримизнингдир оёғимиздан тортса-чи?\nШундай қилиб, биз энди ҳеч қачон янги ўйинлар ўйлаб топмасликка қарор қилдик.


Рисолат Ҳайдарова. Осмон тўла фаришта... (ҳикоя) | www.ziyouz.uz\nБош саҳифа Ўзбек насри онлайн антологиясиРисолат Ҳайдарова (1966)Рисолат Ҳайдарова. Осмон тўла фаришта… (ҳикоя)\nРисолат Ҳайдарова. Осмон тўла фаришта… (ҳикоя)\nЧоп этилган 01.06.2020 17.06.2020 МуаллифZiyouz.uz\n(“Ғурғуртепада саратон” туркумидан)\n“Ҳамма Мақсуд амакиникига худойига!”\nАслида Мақсуд амаки йилига икки мартадан худойи қилиб, унга маҳалланинг обрўли кексаларини чорлар, турган гап, бу тадбирда у кишининг ўғиллари ёнида маҳалланинг чаққон йигитлари хизматда туришарди. Шу боис бу хабар одатдаги янгиликлардан бири бўлиши мумкин эди. Лекин…\nЛекин Мақсуд амакининг уйида худойи учинчи марта ўтказилаётган бўлиб, Ғурғуртепа аҳлини шу нарса ҳайрон қилаётган эди.\nКўп ўтмай, хабарга миш-миш илакишиб чиқди: “Мақсуд амаки уйланаётганмишла”.\nҒурғуртепа аёллари бунга муносабат билдирмай туришолмади, албатта.\n– Вай, уйланмий ўлсинла, ким қўйибди?\n– Ким тегаркан-а?\n– Келинлаям яхши-де, қаренг, индамий рози бўлишипти…\n– Сиз уни гапирасс, амакини кампир танлаганларини эшитинг!\n– А… Вай… Танлабдилами?\n– Уй ичлари минам чарчаб кетишибди-ю, югурвуриб…\nБутун маҳалла шу хабарни “ҳазм қилиш” билан овора бўлиб юрган бир маҳалда Мақсуд амакининг уйида, ҳовли пастидаги ошхонада баҳс авжга чиқиб борарди.\n– Майли энди, нима бўсаям, тинчийлик, одам жа чарчаб кетти, – деярди амакининг катта қизи.\n– Сиз ойда-йилда бир келасс, опа, яшийдиган биза, ҳар нучук, бизага ёқиши керейми? – бўш келмасди катта келин. – Шу хотин тузуккинага ўхшади-де…\n– Опажон, яшийдиган сизамас, биза, сиззи уйиз нариги кўчада, – бидирларди кенжа келин. – Бу хотин тузуккинага ўхшади, заметьте себе, ўх-ша-ди! Тағин яна билмадим, одамми оласи ичида…\n– Ҳадеб хотинни қаёданам топамиз? Адамла кўндила-ю, бўлди-де! – кенжа қиз томонларни муросага келтирмоқчи бўларди. – Ўзи шундоғам икки йил овораи сарсон бўпмиз! Ёш йигитгаям шунча вохт қиз қидиришмас!\n– Тўғри, – навбатни яна катта қиз олди. – Битта хотин бирйўла шунча одамга ёқиши мумкинамас, тағинам, ҳар томонлама бўмасаям, ишқилиб, икки-уч томони минам ёқиб тушди-ю ҳаммамизга. Бўлади-де!\n– Ўзи уйланадиган додамла-ю, хотинни “ёқади-ёқмийди” қиладиган биза бўлдик! – қиқирлади кенжа келин.\nШунча “бошоғриқ”қа сабабчи бўлган Мақсуд амаки эса дераза пастига ташланган юпқагина кўрпачага чўзилганча, деворга осилган суратга қараб ётарди. Эрталабдан бери юраги негадир увишиб келарди. Қўшнисининг касалхонада ишлайдиган келинини чақиртириб, қон босимини ўлчаттирди: жойида. Нима бўлдийкин? Ҳар эҳтимолга қарши, ҳар кунги ҳапдорисини ичиб олди. Икки йил бўлди, дорисиз туролмайдиган бўлиб қолган, оёғи салгина совуқни ҳам сезади. Ўзини ҳеч қари, деб ўйламасди, отасининг ёшига ҳам етгани йўқ-да ҳали! Онасининг йилини ўтказибоқ, синглиси билан хотинига буюриб, тул аёлни топтириб, уйлантириб қўйганда отаси етмиш уч ёшда эди. Ўзи икки йилдан кейин етмишга киради. Етмишга етмай, хотинидан айрилиши тушига ҳам кирмабди!\n– Мана, онаси, ўрнингга биров келадиган бўп турибди, – деди беихтиёр овоз чиқариб. – Мандан ўпка қима энди, қийналиб қолдим. Кўрдингми, юпқа кўрпачада ётипман, оёғим совқотвотти, устимга чопон ташаб қўядигон одам йўқ. Ҳовли тўла, ҳамма мани деб кеган-у, ўзим минам ҳеч кимми иши йўқ…\nХотини “осмон тўла фаришта, ҳар қайсиси ҳар ишда”, деб қўярди. Тўғри гап экан! Бахтиёри ёнида бўлганда ҳам бир нави эди. Тунда ўрнидан қўзғалса, Бахтиёр дарров ёстиғидан бошини кўтарарди. “Ташқарига чиқассми, дода?” – дерди-ю, сакраб туриб, қозиқдан тўнини олиб берарди. Кейин қоронғида зинада қоқилмасин деб эҳтиётлаб, қўлтиғидан оларди. Бувасининг чиқишини пойлаб, қумғонни икки қўллаб ушлаганча ҳалажойнинг шундоққина ёнгинасида чўнқайиб ўтирарди. Мақсуд амаки қўлларини ювиб, неварасининг елкасидан сочиқни оларкан, ич-ичидан алқар эди: “Барака топ, болам, тупроқ осенг, олтин бўсин”… Мана, Бахтиёри ҳам ёнида йўқ, чемпион бўламан деб, интернатга ўқишга кирган, ҳафтада бир келади. У келса, чолнинг назарида уй ёришиб кетгандек бўлади, невараси елкасидаги кўм-кўк сумкасини гурсиллатиб палосга ташлайди-да, келиб бувасини қучоқлайди, “туззумисиз, дода?” – дея оғзи қулоғига етгудек илжаяди, шунда эндигина чиқа бошлаган мўйлаби кулгили бир тарзда қийшаяди. Кейин палосга чўккалаб ўтириб олади-да, бир ҳафта ичида кўрган-кечирганларини ҳикоя қила кетади. Чол берилиб эшитади. Эртаси кун эса невараси интернетдан ўқиб олган бир дунё хабарларни тўкиб солади, буваси Африкадаги қайси бир давлатда тўнтариш бўлганини, Хитойдаги кўмир кони ўпирилиб тушганини, Россияда ўрмонлар ёниб кетганини, Италияда вулқон отилиб, одамлар уйсиз қолганини, Америкада улкан тошқин вайронгарчилик олиб келганини эшитиб, жаҳон қанчалик катта эканини яна бир бор ҳис қилади. Шунда ўзининг дарди чивинчалик кўриниб кетади-да, ич-ичида шукур қилади. Охири невараси унинг соқолини қайчилаб, тартибга келтириб қўяди, буваси чўмилиб олиши учун ҳовли адоғидаги ҳаммомни иситиб беради. Кейин… кейин кафтларини очиб, бувасининг узундан-узоқ дуосини олади-да, сумкасини елкасига ташлаб, кетади. Чол яна келаси шанбани кутиб қолаверади.\nБугун кечга томон Бахтиёр келади. Чол неварасининг бир дунё ҳикояларини эшитишини ўйлаб, дили ёришди. Ўрнидан қўзғалиб, дераза пардасини кўтариб, ҳовлига қаради. Патнис кўтариб тўрдаги айвон томонга пилдираб кетаётган кенжа келиндан:\n– Бахтиёр кемадими? – деб сўради.\n– Йў, додажон, кемади, ҳали вохли, икки-уч соатлада кеп қолади.\nЧол пардани тушириб, яна кўрпачага чўзилди. Ҳовлидан тўнғич ўғлининг товуши келди:\n– Ҳў, ким бор? Халта-хулталани ким олади? Керей бўмаса, этийла, қайтариб бервораман.\n– Вай, муллака, ҳазилиззи қаренг, доим пластинкейиз бир хил-а? – шарақлаб кулди келин. – Бера қолин халталариззи, ўзим қабул қиволаман. Ошпазийиз кеган, ана, савзи-пиёззи тўғраб, келадиган гуручлани кутиб ўтирипти.\n“Э, гуруч… – ўйлади Мақсуд амаки. – Бугун меҳмон келади-я…”\nЯна юраги увишди. Суратга қаради. Назарида аёлининг қоши сал чимирилгандек кўринди, рўмоли ҳам қийшайибдими?\nАёли унга ҳеч қачон қош чимирмаган. Ҳатто оғир ётган маҳали ҳам инқиллаган эмас эди, бирон марта жоним оғриди демабди ҳам. Бўлмаса, дўхтир ҳали жуда қаттиқ оғриқлар бўлади, энди Ўзи сабр берсин, биз ожизмиз деб айтган эди. Хотин киши мунчаям бардошли бўларкан! Ўзи бўлса, мана, эркак бўла туриб, оёғининг оғриғига чидолмай, инграб қолади.\nМеҳрибон эди жуда. Бир кун кечаси чарчаганидан устини яхши ўрамай ухлаб қолибди. Тунда бадани жунжикиб уйғонди. Қўллари билан пайпаслаб кўрпасини излай бошлади. Шу пайт кимдир елкаларини авайлаб кўрпага ўради. Қовоқларини базўр йириб, кўзларини очди: хотини!\n– Маъмура? – деди. – Қанаққиб келдинг? Нага турдинг?\nХотини индамай унинг пешонасини силаб қўйди. Кейин ўзининг тўшагига қараб эмаклаб кетди. У бўлса анграйганича қолаверди. Ҳеч бўлмаса, тўхта, ўзим ўрнингга обориб қўяй дейишга ҳам фаҳми етмабди. Ҳозир шуни ўйласа, уятидан ерга киргудай бўлади…\nТокча устида турган эски соат “жир-ринг” деган товуш чиқарди-ю, зум ўтмай ўчди. Пешин бўлай деб қолибди-ку. Чол қўлларига таяниб, гавдасини кўтарди, дераза токчасидан дўпписини олиб кийди. Эшикни эҳтиётлик билан очиб, зинага оёқ қўйди. Ҳовлига тушиб, атрофга аланглади. Ҳамма шошади, ким патнис кўтариб у ёққа чопади, ким идиш-товоқ кўтариб бу ёққа пилдирайди, неваралар шовқин солиб, бир-бирини қувади, ошхона томонда, шундоққина ўрик тагига ўрнатилган қозон-ўчоқ атрофида бир тўп йигит ҳангомалашиб, гуриллаб кулади. Мақсуд амаки зинанинг энг юқори пиллапоясида турган қумғонни олди. Қувалашиб юрган неваралардан бирини тўхтатди.\n– Бор, шунга илиқ сув тўлатиб ке!\nНевара қулоғининг ортини қашиди.\n– Дода, ҳаммомда илиқ сув бор-ку, шундо… кранни бурийсиз, бўлди! Нима қиласс қийналиб? – бижирлади бўйи тикроғи.\n– Котта гапирганда гап қайтармий, хўп деб туради, – аччиқланди чол.\nШунда бўйи етаёзган яна бир невараси чопқиллаб келди.\n– Манга беринг, дода, ман опкеб бераман, – деди бижирлаб. Кетидан қўшимча қилиб қўйди: – Сочиғам опкеламан.\n– Ҳа, барака топ, яхши жойладан ато этсин…\nҚизгинанинг юзи ловуллаб кетди. Қумғонни кўтара, ошхонага қараб югургилади.\nШу пайт катта ўғли ўчоқ атрофидаги даврани ёриб, отасининг олдига келди.\n– Ада, – деди. – Маҳалладагила мачитдан чиқиб, Сижо бувани бирровгина кўриб, кейин келадиган бўлишди. Имомни Асад опкелади.\nЧол бепарвогина “ҳм”деб қўйди. Ўғил ҳайрон бўлиб тўхтади: “Нотўғри бир гап гапириб қўйдимми?” Отаси индамаганини кўриб, яна изоҳ берди:\n– Қуда томон сал кеч қоламиз, дейишипти.\nЧол лоқайд қўл силтади: “Манга нима?” Ўғил гапидан тутилиқди. Ота невараси кўтариб келган қумғонни олиб, ҳаммом томонга қараб кетаркан:\n– Пешин бўп қолди, – деди .\nЎғил буни ўзича тушунди. Им қоқиб хотинини чақирди.\n– Овқат-повқатинг борми? Адамга сузиб бермийсанми? Қорни очганга ўхшийди-ю! Кун пешин бўпти!\n– Вай… – деди келин. – Шўрва пишган, сузвурийми? Ман номоз ўқисала, кейин опкирийми, деб…\nЎғил ўқрайди. Келин ошхона томонга йўрғалаб кетди.\nМақсуд амаки пешин намозини ўқиб, айвонга чиққанда, хонтахта устида оппоқ дастурхон солиғлиқ, унинг устида чиройли косада буғи чиқиб турган шўрва, бир жуфт обинон, хонтахта ёнига ташланган кўрпачада тўнғич ўғли ўтирарди.\n– Ада, очқаб кетгандирсиз, чопа-чоп минам бўлиб қаролмабмиз… – ўғил қип-қизариб, дастурхонга ишора қилди. – Иссиққина ичволақолинг, меҳмонла кегунча чарчаб қоласс…\nЧол буғи чиқиб турган бир коса шўрвага, иссиққина обинонга, чойнак-пиёлага қаради. Кейин ўғлига боқди.\n– Шўрвани меҳмонла минам ичарман…\n– Нага? А… Боя…\n– Юрагим увишиб турибди… Бирпас ётаман…\n– Дўхтир қўшнимиззи чақирийми?\n– Йў… бирпас ётий… Бахтиёр келадими? – негадир шу топда яна неварасини кўргиси келди.\n– Бахтиёр кечро келади-ю… Бир… соат беш-олтилада кеп қолади.\nЎғлининг гапини эшитмади ҳам. Шу топда юраги ниҳоятда ғаш эди. Гўё ёқимсиз нимадир бўладигандек…\nҲолбуки, бугун одатда уйига келиб юрган маҳалладошлари, қариндошларини меҳмон қилади, Бодомзор мачитидан мулла Абдулкарим келиб никоҳ ўқийди, Қибрайдан ўнтача янги қариндошлар унинг хонадонига яна бир аъзо – Суюмахонни олиб келишади.\nСуюмахонни унга бирров кўрсатишди, лекин у аёл дилига ўтиришдими, ёки ўтиришмадими, буни ўйлаб ҳам ўтиргани йўқ. “Бу ёғига қанчаям умрим қолди? – ўйлади у. – Маъмура минам қирқ йил яшадим. Буниси минам шунча яшармидим? Шунақайкан, инжиқлик қилиб маъқаман”.\nҲолбуки, отаси кейинги хотини билан йигирма йил бирга яшаб, ёши тўқсонлардан ошиб, қайтиш қилган. Яхши аёл эди у. Невараларни, кейинроқ эвараларни бағрига босиб олганча, чоли билан бир нималарни гаплашиб ўтираверарди. Отасининг яктаклари оппоқ, бошидаги юпқа каллапўши оппоқ, соқоли оппоқ, бутун вужудидан меҳр кўрган одамнинг бахтиёрлиги уфуриб турарди. У оқшом чоғи отасининг ёнига шошар, назарида отасининг мамнунлигидан унга ҳам нималардир “юқиб” қолаётгандек, кўнгли тўлиб, кўкси ўсиб кетарди, Маъмурага “шунақанги ўтиришдан бизагаям насиб қиса кошкийди”, деб қўярди.\nХудонинг ишларига ҳайрон бўлмай илож йўқ, фаришта шунда нимага омин, деб юборганийкин? Фаришта унинг ниятини нотўғри талқин қилдими ёки унинг ўзи ниятини тўғри айта билмадими?\nХонасига кириб, кўрпачага ёнбошлади. Оббо, келингами, қизигами айтиб, кўрпачани қалинроқ қилиб тўшатса бўларкан. Хаёлидан кўтарилибди. Деразадан қаради. Ҳовлида ғала-ғовур кучайган, қариндошлар бирин-сирин тўплана бошлаган эди. “Ҳм… Осмон тўла фаришта, ҳар қайсиси ҳар ишда… – ўйлади у. – Бирпас ётаман-у, тураман. Маҳалладан қарияла келади, чиқишим керей-ку!”\nБошини ёстиққа қўйди. Юраги баттарроқ увишди. Ёнбошида ётган адёлни олиб устига тортган бўлди. Энди увишиш баданига ўтди. Оёғи совқотди. “Ие, – ўйлади у. – Ёз чиллада совқотиш нимаси?”\nДевордаги суратга кўзи тушди-ю, икки кун аввалги можарони эслади. Кечқурун қариялар билан ўтадиган “гап”дан келса, келин кўзлари қизариб ўтирибди. Суюмахоннинг кўчларини олиб келиб, ёйишган хотинлар девордан суратни олиб қўймоқчи бўлишибди-ю, катта қизи олдирмабди. Орага тушган келин у томондан ҳам, бу томондан ҳам дакки ебди. “Шунақаям бўладими, дода? – дерди бечора. – Қўйийла, тортишиб нима қиласила, деганимми биламан…”\nЎзича кулиб қўйди. Шу топда қизининг бир сўзлиги ҳам, қуда тарафнинг ўз сўзли эканлиги ҳам шу қадар майда, арзимас кўриндики…\nШу пайт оёғининг томири тортиша бошлади. Кимнингдир меҳрибон қўллари оёғини уқалади. Елкасига кўрпа тортилганини сезди. Бирам енгил тортдики… Қовоқларини йириб, кўзини очди. Ўзига қараб турган меҳрга тўла, таниш, қадрдон кўзларни кўрди. “Маъмура, – деди беихтиёр. – Қанаққиб келдинг?” Аёли жилмайди. “Нага келдинг?” – сўради яна. Аёли индамади. Фақат илиқ кафти билан унинг пешонасини силаб қўйди…\n“Ижод олами” журнали 2019 йил 6-сонида босилган\n← Аввалги Аввалги Блез Паскал. Муҳаббат – олий саодат\nКейинги → Кейинги: Асрор Мўмин. Оқ чўққилар доим уйғоқдир


КОЛЛЕЖДАН — КОРХОНАГА ТИЗИМИ ШУНЧАКИ ГАП ЭМАС - Ўзбекистон овози газетаси\nКОЛЛЕЖДАН — КОРХОНАГА ТИЗИМИ ШУНЧАКИ ГАП ЭМАС\nбунда минглаб йигит-қизларнинг катта ҳаётга ташлаётган дастлабки қадами, эртанги кунга ишончи, ҳаётдан рози бўлиб яшаши каби устувор мақсадлар мужассамлашган\nБугун ҳар бир касб-ҳунар коллежи битирувчисини қаерда ишласам экан, деган савол ўйлантириши табиий. Бундай пайтда уларга тўғри йўл кўрсатиш, эгаллаган мутахассислиги бўйича ишга жойлаштириш ёки бирор мустақил иш бошлаши учун рағбатлантириш муҳим аҳамиятга эга. Мирзаобод ижтимоий-иқтисодий касб-ҳунар коллежи битирувчиси,\nЎзХДП аъзоси Мафтуна Эргашева ана шундай ёшлардан бири.\nУ коллежда эгаллаган билим ва кўникмалари асосида мустақил ишини бошлашга қарор қилди. Мафтуна ЎзХДП Сирдарё вилоят кенгаши Аҳоли бандлиги ва ижтимоий сиёсат масалалари бўлими ҳамда «Истиқбол» ёшлар қаноти вилоят бўлими ташаббуси билан Мирзаобод туманида ўтказилган «Касб-ҳунар коллежи битирувчиларини ўз эгаллаган мутахассисликлари бўйича ишга жойлаштириш: муаммо ва ечимлар» мавзусидаги форумда тикувчиликни ривожлантириш бўйича тайёрлаган бизнес-режасини тақдим этди.\nМазкур тадбирда Олий Мажлис Қонунчилик палатаси депутатлари, ЎзХДП Марказий Кенгаши масъул ходимлари, халқ депутатлари вилоят, туман ва шаҳар Кенгашларидаги партия гуруҳлари аъзолари, Марказий банк вилоят бошқармаси, Савдо саноат палатаси, туман Бандликка кўмаклашиш ва аҳолини ижтимоий муҳофаза қилиш маркази ходимлари ҳамда қатор тижорат банклари вакиллари иштирок этди.\nУнда касб-ҳунар коллежлари битирувчиларини эгаллаган мутахассислиги бўйича иш билан таъминлаш, оилавий тадбиркорлик, касаначилик, ҳунармандчиликка жалб этиш масалалари муҳокама қилинди.\nФорумда қонунчилигимизда касб-ҳунар коллежлари битирувчилари бандлигини таъминлаш, уларни ишга жойлаштириш борасида белгиланган чора-тадбирлар, берилган имтиёзлар ҳақида Олий Мажлис Қонунчилик палатасидаги ЎзХДП фракцияси аъзоси Аҳад Аҳмедов батафсил тўхталди. Хусусан, меҳнат қонунчилигига коллеж битирувчиларини корхона ва ташкилотларга синов муддатисиз ишга қабул қилиш билан боғлиқ ўзгартиш киритилгани, бу борада иш берувчининг масъулияти янада кучайтирилгани ишга қабул қилинаётган ёшлар учун бир қанча қулайликлар яратилганини қайд этди.\nШунингдек, депутат ишга қабул қилишда, энг аввало, меҳнат бозорига кириб келаётган ёшларга, айниқса, касб-ҳунар коллежи битирувчиларига алоҳида эътибор қаратиш зарурлигини таъкидлади. Бу борада касб-ҳунар коллежларидаги йўналишларни маҳаллий меҳнат бозори эҳтиёжлари, минтақанинг ихтисослашувини ҳисобга олган ҳолда ташкил этиш лозим. Мазкур жиҳат битирувчиларни эгаллаган мутахассислиги бўйича ишлашига замин яратади.\nТадбирда битирувчилар бандлигини таъминлашда юзага келаётган камчиликлар, бу борада партия ташкилотлари ҳамда депутатлик бир-лашмалари олдида турган вазифалар хусусида ЎзХДП Марказий Кенгаши Аҳоли бандлиги ва ижтимоий сиёсат масалалари бўлими мудири Боймурод Юсупов фикр юритди.\n— ЎзХДП ва унинг парламентдаги фракцияси томонидан ёшлар масаласига жиддий эътибор берилмоқда, — деди у. — Хусусан, ўтказилаётган тадбирларда, ёшлар, айниқса, касб-ҳунар коллежлари битирувчилари бандлигини таъминлаш, жамиятда ўз ўрнига эга бўлишларига ҳамда ўз режасини ҳаётга татбиқ қилишига кўмак бериш, шунингдек, уларнинг сиёсий билими, ҳуқуқий маданиятини ошириш масалалари муҳокама қилинмоқда.\nШуни алоҳида қайд этиш керакки, коллеж битирувчисини иш билан таъминлашнинг яна бир муҳим томонига мутасаддилар эътиборини қаратиш лозим. Яхши мутахассисга иш топиб бериш шарт эмас. Шунинг учун коллеж битирувчиси яхши ўқиши, ўз мутахассислигини чуқур эгаллаши, амалиёт даврида ўша корхонадан ўз ўрнини топишга ҳаракат қилиши керак.\nТаъкидлаш лозимки, ҳудудий ижтимоий-иқтисодий ривожлантириш дастурлари ижросини таъминлаш иш ўринлари ташкил этишнинг самарали механизми ҳисобланади. Бу жараёнда халқ депутатлари вилоят, туман ва шаҳар Кенгашларидаги партия гуруҳларимиз зиммасига жиддий вазифалар юклатилади. Тегишли ҳудуддаги дастур ижросини партия гуруҳи ҳар чоракда таҳлил қилиши, масъул раҳбарларнинг ахборот ва ҳисоботларини эшитиб бориши лозим. Шунда партия гуруҳларимизнинг касб-ҳунар коллежлари битирувчилари бандлигини таъминлашдаги иштироки кенгаяди, иш ўринлари тизимли ташкил этилишига эришилади.\nТадбир доирасида «Микрокредитбанк», «Туронбанк» ҳамда «Агробанк» вакиллари ҳамда Мирзаобод туман Бандликка кўмаклашиш ва аҳолини ижтимоий муҳофаза қилиш маркази ходимлари касб-ҳунар коллежлари ўқувчиларининг кредит олиш ва уни қайтариш билан боғлиқ масалалардаги саволларига жавоб беришди.\n— Иш ўринлари ташкил этиш ва аҳоли бандлигини таъминлаш дастурига кўра жорий йилда туманимизда 2742 иш ўрни яратилиши кўзда тутилган, — дейди Мирзаобод туман Бандликка кўмаклашиш ва аҳолини ижтимоий муҳофаза қилиш маркази директори Ўктам Қурбонов. — Ярати-лаётган иш ўринларининг аксариятига касб-ҳунар коллежлари битирувчилари жойлаштирилади. 2013-2014 ўқув йилида туманимиздаги касб-ҳунар коллежларини 753 нафар йигит-қиз тамомлайди. Айни кунларда уч томонлама шартнома асосида ўқувчиларни амалиётга юборишга тайёргарлик кўрилмоқда. Мирзаобод ижтимоий-иқтисодий касб-ҳунар коллежи томонидан 46 корхона ва ташкилот билан шартнома имзоланган. Ўқув йили сўнггига қадар мазкур коллежни тамомлаган 300 нафардан ортиқ битирувчи ана шу корхоналарда иш бошлаши кутилмоқда.\nФорумда касб-ҳунар коллежлари битирувчилари томонидан банкдан кредит олиш учун тузилган бизнес-режалар тақдим этилди. Уларга Савдо-саноат палатаси ва тижорат банклари ходимлари томонидан тушунтириш берилди.\n— Мен тақдим этаётган бизнес-режа учун банкдан 2 миллион 700 минг сўм кредит олишни режалаштиряпман, — дейди Мирзаобод ижтимоий-иқтисодий касб-ҳунар коллежи битирувчиси Мафтуна Эргашева. — Бизнес-режам тикувчиликнинг унчалик оммалашмаган йўналишига қа-ратилган. Яъни, қўлда турли буюмлар, сумкалар, картмонлар тўқилади. Бизнес-режа тузишдан олдин бозордаги талаб ва таклифни ўрганиб чиқдим. Тайёрлайдиган маҳсулотларимизга туманимизда, Гулистон ҳамда Тошкент шаҳрида талаб бор. Агар ўйлаган режам амалга ошса, айтилган муддатда кредитни қайтараман ва ҳар ой 600 минг сўмга яқин даромад оламан.\n— Мафтуна Эргашева томонидан таклиф этилган бизнес-режа пухта ўйланган, аниқ ҳисоб-китоб қилинган, — дейди Савдо саноат палатаси вилоят бўлими раиси ўринбосари Дониёр Қўчқоров. — Маҳсулотга бўлган талаб ва таклиф ўрганилган. Олинган кредит аниқ мақсадга йў-налтирилиши белгиланган. Бундан кўриниб турибдики, бугун меҳнат бозорига кираётган ёшлар ўз олдига юқори мақсадлар қўйган. Ҳозирданоқ ўйланган бундай режалар эртага катта мақсадларга қанот бўлади. Биз эса ёшларнинг бу борадаги интилишларини рағбатлантириб боришга ҳаракат қиламиз.\nТадбирда Мафтуна Эргашева сингари ёшларнинг ташаббусларини қўллаб-қувватлаш, уларнинг ижтимоий-сиёсий фаоллигини оширишда «Истиқбол» ёшлар қанотини имкониятларидан ҳам унумли фойдаланиш масалалари муҳокама этилди.\nФорум доирасида меҳнат ярмаркаси ташкил қилинди. Унда Мирзаобод туман тиббиёт бирлашмаси, электр тармоқлари корхонаси ҳамда бир қатор ташкилотлар 200 га яқин бўш иш ўрни билан қатнашди.\nТадбирда, шунингдек, Сирдарё вилоят партия кенгаши раиси, халқ депутатлари вилоят Кенгашидаги партия гуруҳи раҳбари Алишер Тошматов, ЎзХДП Марказий Кенгаши «Истиқбол» ёшлар қаноти етакчиси Шоҳрух Абдураҳмонов, Марказий банк вилоят бошқармаси ходими Акбар Рустамов ва бошқалар мавзу юзасидан ўз фикр-мулоҳазаларини билдирди.\nКоллеждан — корхонага тизими шунчаки гап эмас. Бунда ёшларнинг катта ҳаётга ташлаётган дастлабки қадами, эртанги кунга бўлган ишончи, ҳаётдан рози бўлиб яшаши каби устувор мақсад мужассамлашган.


Коронавируснинг янги штамми қанчалик хавфли? Вакциналардан умид борми? - Халқ сўзи\n00:13 29 Ноябрь 2021 Дунё\nСўнгги маълумотларга кўра, ушбу мутация Африка чегараларидан чиқиб, Осиё ва Европанинг айрим мамлакатларига етиб келган. Янги штамм билан зарарланиш ҳолатлари Ботсвана, Гонконг, Бельгия, Исроил, Германия, Буюк Британия, Чехия, Италия, Нидерландия, Австралияда қайд этилган.\nХўш, «қўрқинчли мутация» дея таърифланаётган ушбу штамм ҳақида ҳозиргача нималар маълум?\n26 ноябрь куни Жаҳон соғлиқни сақлаш ташкилоти (ЖССТ) Жанубий Африка Республикасида коронавируснинг янги штамми В.1.1.529 аниқланганини эълон қилди ва у «Омикрон» деб номланди.\nУни «ташвишли вариантлар» рўйхатига киритиш тўғрисидаги қарор ушбу штаммнинг COVID-19 эпидемиологиясига хавфли таъсири ҳақида тақдим этилган далилларга асосланган маслаҳат гуруҳининг тавсиясига биноан қабул қилинган.\nЯнги штамм биринчи марта 9 ноябрда ЖАРда аниқланган. ЖССТ эса маълумотни 24 ноябрь куни олган. Унинг пайдо бўлиши мазкур мамлакатда касалланишнинг кескин ўсишига сабаб бўлган. Экспертлар гуруҳининг таъкидлашича, янги вариантда жуда кўп мутациялар мавжуд бўлиб, бу жиддий ташвиш уйғотади.\nМутахассисларнинг маълум қилишича, мазкур мутациялар иммунитети заиф одам организмида пайдо бўлган. Шу боис у коронавируснинг аввалги «Альфа», «Бета» ва «Дельта» штаммларига қараганда жуда хавфли бўлиши мумкин.\n«Бу мутация бизни ҳайратда қолдирди. У катта эволюцион ривожланишни амалга оширди ва қарийб 50 та мутациядан ўтди», дейди Жанубий Африка Республикаси Эпидемиологик реакция қилиш ва инновациялар маркази профессори Тулио де Оливейра журналистларга.\n50 та мутациядан 30 га яқини спайк-оқсил — вирус қобиғидаги тожга ўхшаш тиканларга тегишли. Улар ёрдамида вирус одам ҳужайрасига жойлашади. Бу янги штаммнинг энг хавотирли ўзига хос жиҳати. Олимларнинг айтишича, вакциналарнинг катта қисми ана шу тиканларни нейтраллаштириш учун ишлайди. Вируснинг спайк-протеиндан бошқа қисми янги вариантда 10 марта мутацияга учраган. Таққослаш учун «Дельта» штаммда вируснинг бу сегменти иккита мутацияни амалга оширган.\nЖАР юқумли касалликлар миллий институти айни пайтда ушбу штамм ҳақида маълумотлар камлигини, мутахассислар унинг потенциал таъсирини ўрганиш учун кенг кўламли кузатишлар олиб бораётганини билдирди. Шунингдек, ҳозирча мазкур мутация билан қанча одам зарарланганини аниқ айтишнинг имкони ҳам йўқ.\nЛабораториялардан олинган дастлабки маълумотларга кўра, янги мутация ЖАРнинг аҳоли энг зич жойлашган Гаутенг провинциясида тарқалган. Айни пайтда мамлакатнинг қолган саккиз провинциясида ҳам ушбу штамм билан зарарланиш мавжудлиги эҳтимоли катта.\nЎз навбатида, ЖССТ вакили Мария Ван Керкхове ҳам янги мутация ҳақидаги маълумотлар камлигини маълум қилди.\n«Биз ҳали кўп нарсани билмаймиз. Аниқ биладиган нарсамиз шундаки, бу вариант жуда кўп мутацияларга эга. Бу хавотирга сабаб бўлади. Чунки кўплаб мутациялар вируснинг хулқ-атворига таъсир қилиши мумкин», деди ЖССТ вакили.\nМария Ван Керкхове олимлар ушбу мутацияларнинг табиатини аниқлаш ва диагностика, даволаш ҳамда унга қарши вакциналарнинг самарадорлигини аниқлашга интилаётганини қўшимча қилди.\nЖанубий Африка Республикаси соғлиқни сақлаш органлари маълумотларига кўра, ҳозирги кунга қадар янги вариант мамлакатда эмлаш даражаси энг паст бўлган ёшлар ва болалар орасида қайд этилган.\nЎз навбатида, Мария Ван Керкхове, эмлашларга қарамай, ҳамма ҳамон ниқоб тақиш ва гавжум жойларга боришдан тийилиш кераклигини эслатди. «Вирус қанчалик тез тарқалса, унинг мутацияга учраш имконияти шунчалик кўп бўлади», деди у.\nЖССТ маълумотларига кўра, мавжуд ПСР тестлари «омикрон» штаммларини таниб олишга қодир. Коронавирус инфекциясининг янги штамми пайдо бўлиши фонида ЖССТ COVID-19 га қарши эмлашни кўпайтиришга чақирди.\n«Омикрон» Африка чегараларидан чиқиб кетди\nДастлаб янги штаммни юқтириш ҳолатлари ЖАР ва Ботсванада қайд этилган бўлса, кейинчалик Гонконг, Бельгия, Исроил, Германия, Буюк Британия Чехия, Италия, Нидерландия, Австралияда ҳам зарарланиш ҳолатлари аниқланди. Мазкур давлатларда янги штамм билан касалланиш Жанубий Африка Республикасидан учиб келиш билан боғланмоқда.\nМасалан, Гонконгда биринчи ҳолат ушбу давлатдан келган фуқарода аниқланган. Иккинчи ҳолат карантин меҳмонхонасида у билан ёнма-ён яшаган одамда аниқланган. Бельгияда бир неча кун олдин Мисрдан келган кишида ушбу штамм чиқди. Исроилдаги ҳолатнинг эҳтимолий сабаблари ҳақида ҳозирча маълум қилинмаган. Германияда ҳам янги штамм билан зарарланишнинг биринчи ҳолати аниқланган. Бу ҳақда Гессен федерал ери ижтимоий масалалар вазири Кай Клозе маълум қилди.\n«ЖАРдан қайтган одамда янги штаммга хос бир нечта мутациялар борлиги аниқланди. Шубҳалар жуда катта. Шунинг учун у изоляцияга олинди», деди Кай Клозе. Шу ўринда вазир ўтган ҳафта ЖАРдан қайтганларнинг барчасини тестдан ўтишга ва атрофдагилар билан мулоқотни чеклашга чақирди.\nБуюк Британия соғлиқни сақлаш вазири Сажид Жовид ҳам мамлакатда янги штамм билан иккита зарарланиш ҳолати қайд этилганини маълум қилди.\nДунё давлатлари ўзини изоляция қилмоқда\nБаъзи экспертлар «қўрқинчли мутация», «биз кўрган энг ёмони» деб атаётган коронавируснинг янги штамми — «омикрон» тарқалиши фонида дунё давлатлари жуда тезлик билан Африканинг айрим мамлакатлари билан парвозларни чекламоқда.\nЖумладан, 26 ноябрдан бошлаб Буюк Британия Жанубий Африка Республикаси, Ботсвана, Зимбабве, Лесото, Намибия билан парвозларни вақтинча бекор қилди.\nЕвропа Комиссияси раҳбари Урсула фон дер Ляен Европа Иттифоқи ҳукуматларини ушбу ҳолатга қатъий ва мувофиқлаштирилган тарзда жавоб беришга чақирди.\nДушанбадан бошлаб АҚШ ҳам Африканинг бир қанча давлатларидан парвозларни тақиқлади. Вируснинг янги штамми ҳақидаги баёнотда Президент Жо Байден Жаҳон савдо ташкилотини коронавирус вакциналарига патентларни бекор қилишга чақирди. Аввалроқ Вашингтон бу мурожаатни дунё давлатларига қилган, бироқ Европа уни қўллаб-қувватламаган эди.\nАвстралия ЖАР, Намибия, Зимбабве, Ботсвана, Лесото, Сейшел ороллари, Малави ва Мозамбикдан парвозларни икки ҳафтага бекор қилди. Япония ҳукумати Африканинг аксарият давлатларидан ташриф буюрувчилар 10 кун давомида карантинда бўлиши ва шу вақт ичида жами тўртта тестдан ўтишлари кераклигини билдирди.\nҲиндистон ҳам ЖАР, Ботсвана ва Гонконгдан ташриф буюрувчилар учун қаттиқроқ назорат ва тестларни жорий қилди. Россия, Эрон, Бразилия, Канада, Таиланд ҳам шунга ўхшаш чоралар амалга киритилганини билдирди. Бундай давлатлар сони соат сайин кенгайиб бормоқда.\nВакциналардан умид борми?\nВакцина ишлаб чиқарувчи бир нечта фармацевтика корпорация «омикрон»ни ўрганишни бошлагани ва агар зарур бўлса, ўз препаратларини ўзгартиришга тайёр эканлигини билдирди.\nЖумладан, Американинг “Moderna” фармацевтика компанияси коронавируснинг яқинда аниқланган «омикрон» штаммига бардош бера оладиган вакцина ишлаб чиқмоқда. Компания матбуот хизмати томонидан хабар берилишича, “Moderna” расман тасдиқланган вакциналарнинг кучайтирувчи дозаларини қўллашни таклиф қилмоқда. Қайд этилишича, янги штамм «дельта» вариантида мавжуд мутацияларни ўз ичига олади. Шу билан бирга, унинг мутациялари комбинациясида табиий ва вакциналардан келиб чиқадиган иммунитетнинг заифлашишини тезлаштиришнинг сезиларли потенциал хавфи ҳам бор.\n“Moderna” аллақачон клиник жиҳатдан иккита номзод вакцинани ўрганмоқда. Биринчи номзод (mRNK-1273.211) «омикрон» вариантида мавжуд бўлган бир нечта мутацияларни ўз ичига олади. Улар коронавируснинг «Бета» штаммида ҳам бўлган. Иккинчи номзод (mRNK-1273.213) «омикрон»да мавжуд бўлган кўплаб мутацияларни ўз ичига олади. Аниқлик киритилишича, тадқиқот натижалари яқин ҳафталарда маълум бўлиши кутилмоқда.\n“Pfizer” (АҚШ) вa “BioNTech” (Германия) компаниялари агар янги штамм уларнинг вакциналарига нисбатан чидамли бўлса, тахминан 100 кун ичида ушбу мутацияга қарши махсус мослаштирилган вакцинани яратишни ва ишлаб чиқаришни билдирди.\n«Спутник V” вакцинасини ишлаб чиққан Россиянинг Академик Н.Ф. Гамалея номидаги Миллий эпидемиология ва микробиология илмий-тадқиқот маркази раҳбари Александр Гинцбургнинг айтишича, россиялик олимлар вакцинани янги штаммга мослаштиришга тайёр. Аммо биринчи навбатда, марказ ушбу мутацияси учун мавжуд препарат самарадорлигини синаб кўрмоқчи.\n«Вакцинани жуда тез ўзгартириш мумкин. Лекин бундай қилиш керак ёки йўқлиги препаратнинг вирусни зарарсизлантириш хусусияти кўриб чиқилганидан кейин маълум бўлади», дейди А. Гинцбург.\nШу ўринда Гинцбург «Спутник V” коронавируснинг «Дельта» мутацияси пайдо бўлганидан кейин ўзгартирилмаганини ва ушбу препарат унга қарши 90 фоизгача самарали бўлганини эслатиб ўтган.\n“AstraZeneca” (Буюк Британия/Швеция) компанияси эса Оксфорд университети билан яқин ҳамкорликда ишлаб чиқилган вакцинаси пайдо бўлиши мумкин бўлган янги вариантларга тезда жавоб беришга имкон берувчи платформа эканини таъкидлади. Маълум қилинишича, компания сўнгги мутация аниқланган ҳудудларда аллақачон тадқиқот олиб бормоқда. Яъни вакцина «омикрон»га қарши синаб кўриляпти ҳамда унинг самарали бўлишига умид қилиняпти.\nКемадан тушиб қолишнинг иложи йўқ\nКоронавирус пандемияси шуни кўрсатдики, бугунги глобал ҳамжамият улкан бир кема. Унда Ўзбекистон ҳам бор. Шунинг учун ҳушёрлик, огоҳлик бугун ҳар қачонгидан муҳим. Јолаверса, коронавирус пандемиясининг биринчи, иккинчи ва учинчи тўлқинлари, у келтирган оқибатлар ва йўқотишларни ҳали унутганимиз йўқ. Давлатимиз раҳбари томонидан ўз вақтида кўрилган чора-тадбирлар, аниқ ўйланган пухта режалар, халқимизнинг саломатлигини сақлаш йўлида сарфланган катта-катта маблағлар, шунингдек, тиббиёт ходимларининг қаҳрамонлиги туфайли Ўзбекистон ушбу босқичлардан бошқа давлатларга қараганда камроқ талафотлар билан ўтиб олди.\nЛекин мутахассисларнинг таъкидича, ҳозирги вазият янада қалтис. Шу боис бир эшик нарида яшайдиган қўшнимиз ёки бир маҳалла узоқда истиқомат қиладиган ота-онамиз ёки яқинларимиз дийдорига ташна бўлган кунларни эсдан чиқармаслик керак. Жаҳон соғлиқни сақлаш ташкилоти томонидан айтилган ижтимоий масофа, ниқоб тақиш, санитария-гигиена қоидаларига амал қилиш, шунингдек, унинг жиддий назоратини кучайтириш керак. Лекин афсуски, бу қоидалар бугун унутилгандек. Яшириб ўтирмаймиз, кўча-кўйда, таълим муассасаларида, меҳнат жамоаларида, бозорларда ниқоб таққан инсонлар тобора камайиб кетмоқда. Бу борада назорат ишлари ҳам сусайгандек. Қолаверса, Ўзбекистон Республикаси Соғлиқни сақлаш вазирлиги томонидан маълум қилинишича, ҳозир мамлакатимизда болалар ўртасида ўткир респиратор вирусли инфекциялар (ЎРВИ)нинг даврий кўтарилиши кузатилмоқда. Шу боис тиббиёт муассасаларига мурожаатлар ва «Тез ёрдам» хизматига чақириқлар сони сезиларли даражада ортган. Шуларни инобатга олган ҳолда, вазирлик ЎРВИга чалинган бемор болаларга ўз вақтида сифатли тиббий хизмат кўрсатиш, шифохоналарда қўшимча ўрин-жойлар ташкил этиш, бу орқали тиббиёт муассасаларига тушаётган юкламаларни камайтириш бўйича зарур чоралар кўрмоқда. Хусусан, Тошкент шаҳар шифохоналарида қўшимча 884 та, мамлакатимиз бўйича 5 062 та стационар ўрин-жой ташкил этилган ва пойтахт шифохоналаридаги жами ўрин-жойлар 3 521 та, юртимиз бўйича эса қарийб 19 800 тага етказилган.\nАна шундай мураккаб вазиятда янги штаммнинг мамлакатимизга кириб келиши соғлиқни сақлаш тизимига катта юклама бўлиши аниқ. Шу боис санитария-гигиена қоидаларига амал қилиш, эпидемиологик хавф катта бўлган мамлакатлардан юртимизга кириб келувчилар учун карантин чораларини кучайтириш бугунги куннинг энг муҳим ва долзарб вазифасидир.


Ўзбекистон олтин-валюта захираларининг ҳажми эълон қилинди — Sof.uz\n24.07 16:39 472 Иқтисод\nЎзбекистоннинг расмий захиралари ҳажми 2020 йил 1 июль ҳолатига кўра 32,3 миллиард долларни ташкил этди. Бу ҳақда Марказий банк маълумотларида келтирилган.\nЎзбекистоннинг захиралари ҳали ҳам заиф диверсификацияланган — деярли барчаси монетар олтин (19,4 миллиард доллар) ва хорижий валютада (12,4 миллиард доллар) сақланмоқда. Ушбу муаммони АҚШ ғазначилик облигацияларини сотиб олиш орқали ҳал қилиш режалаштирилган.\nМарказий банк ушбу маълумотларни ошкор қила бошлаганидан бери (2017 йил кузида) биринчи марта расмий захиралар 32 миллиард доллардан ошди. Улар, асосан, олтин нархининг ўсиши ҳисобига ортди.\nЗахиралар, шу билан бирга, мамлакатнинг «хавфсизлик ёстиқчаси» деб ҳам ҳисобланади — улар салбий ташқи шок ҳолатларда зарбани камайтирувчи омил сифатида зарур ва захираларнинг етарлилиги шок ҳолатларнинг хусусиятига бевосита боғлиқ.\nАйни вақтдаги захира миқдори 20 ойлик импортни молиялаштириш учун етарли. Бу ривожланаётган мамлакатлар учун халқаро ташкилотлар томонидан тавсия этилган кўрсаткичдан кўпдир.\nМарказий банк олтин заҳираси\n18.09 15:33 2611\n19.09 14:27 1698\n20.09 09:00 1498\n18.09 17:46 1465\n19.09 19:07 1213\nБугун, 12:00 347 Иқтисод\n14.09 15:39 426 Иқтисод\n10.09 16:14 521 Иқтисод\n3.09 11:19 753 Иқтисод


Ўзбекистон Республикаси Марказий банки асосий ставкани оширди\nМарказий банк асосий ставкани оширди\n17 Mart 22:01 Иқтисодиёт\nасосий ставка асосий ставкани МАРКАЗИЙ БАНК РЕГУЛЯТОР СТАВКА\nЎзбекистон Марказий банки асосий ставкани йиллик 17% га оширишга қарор қилди.\nБу ҳақда бугун, 17-март куни регулятор матбуот хизмати хабар берди.\n“Ҳозирда Ўзбекистон Республикаси Марказий банки Бошқаруви йиғилиши бўлиб ўтмоқда. Асосий ставкани 3% пунктга ошириш ва йиллик 17% қилиб белгилашга қарор қилди.\nЭслатиб ўтамиз, 2021-йилнинг январ, март, апрел, июн, сентабр, октябр ва декабр ойларида Марказий банк асосий ставкани ўзгаришсиз – йиллик 14% да сақлаб қолди.\nЖорий йилнинг 20 январ куни Марказий банк ҳам асосий ставкани йиллик 14 фоиз даражасида ўзгаришсиз қолдирди.\n2018 йил бошида асосий ставка 14% даражасида бўлган бўлса, 2019 йилда у 16% гача кўтарилди.\n2020 йил апрел ойида ставка 15% га тушди. Коронавирус пандемияси ва оғир иқтисодий вазиятда ҳам курс барибир ўзгармади. 2020-йил охирида ставка 14% га туширилди.\nУйларнинг подваллари тадбиркорларга берилади\nЎзбекистонга Қирғизистондан қандай маҳсулотлар олиб келинади


Анжелина Жоли Африка давлатларини аёллар устидан зўравонликка қарши курашишга чақирди\n23:03 / 13.06.2015\nБМТ эзгу ният вакили, голливудлик киноюлдуз Анжелина Жоли Йоханнесбургга ташрифи чоғида Африка давлатлари етакчиларини аёллар устидан зўравонликка қарши курашишга чақирди.\n“Аёлларга қарши жиноятлар учун деярли жазоланмаслик, айниқса тўқнашувлар ҳудудларида, қуролланган гуруҳлар борган сари кўпроқ зўравонликдан қурол сифатида фойдаланаётганини англатади”, деб айтди Жоли Африка иттифоқи саммити арафасида.\nЖолининг айтишича, 50 млн одам урушлар туфайли ўз уйларини тарк этишга мажбур бўлмоқдалар ва улардан ярмини аёллар ва болалар ташкил этади. “Зўравонлик бутун дунёда мавжуд, бироқ Африкадаги аёллар энг кўп жабр кўрмоқдалар”, деб айтмоқда Жоли.\n“Аёллар ва болалар борган сари зўравонликлар қурбонига айланмоқдалар, мактаб ўқувчилари зўрланмоқда ва жинсий қулларга айлантирилмоқда. Турли давлатлар ва бутун дунё қанчадан-қанча истеъдодлар авлодларини йўқотмоқда.\nБуларнинг барчаси бизнинг дунёдаги тўқнашувларнинг олдини ололмаслигимиз ва тўхтата олмаслигимиз билан бевосита боғлиқдир, бу одамзоднинг ақлбовар қилмас даражада азият чекишига олиб келмоқда”, деб таъкидламоқда Жоли.\nЖоли Йоханнесбургга ташрифи давомида зўравонликдан азият чеккан аёллар ва бу жиноятга қарши кураш фаоллари билан учрашди. Жоли, шунингдек, хайрия тадбирларида иштирок этиши кутилмоқда.


Болгарияда ўзбек қочқини ушланди\nБолгариялик расмийлар Лутфулло Бозоровга 6 ё 7 июн куни мамлакатни тарк этиши мумкинлигини айтганлар.\nШвейцарияда бошпана топган Лутфулло Бозоров 28 май куни Руминия–Болгария чегарасида болгар зобитлари томонидан ушланган.\nАсли андижонлик, 6 йилдан буён Швейцарияда оиласи билан бошпана топган Лутфулло Бозоров таниши билан Туркияга саёҳатга кетаётган бўлган.\n- Буларнинг (чегарачиларни) айтиши бўйича мени Интерполда қидираётган экан. “Сени Интерполда қидираяпти экан. Сен террорист экансан, ваҳҳобий, экстремист, ҳизбутчи, яна бошқа айбловлар билан берган” деди. Ҳибсхонасида бир кеча бўлдим. Кейин судга беришди, суд кўриб чиқди. 31 май куни соат 18.30 да суд ҳукмига биноан мени озод қилишди, - дейди андижонлик қочқин Лутфулло Бозоров.\nЛутфулло акага унинг таржимони озод эканлигини айтганидан сўнг, унинг ҳимоячиси ҳам уч кунда Болгарияни тарк этиши кераклигини айтади. Бу гапларга ишонган Лутфулло Бозоров оиласи ёнига, Швейцарияга қайтмоқчи бўлиб, яна чегарага боради.\n- Улар яна мени қўлга олишди. Чегарачилар: “сен уч кун бу ерда туриб, тўртинчи куни чиқиб кетишга ҳаққинг бор эди, сен қочмоқчи бўлдинг”, деяпти. Мен адвокатим Болгариядан уч кунда чиқиб кетишим зарурлигини айтганини, шунинг учун кетаётганлигимни айтдим. “Қанча десангиз кутишга розиман, фақат турма, ҳибсхонага олиб кирманглар” деб айтдим.У ерда бошим оғриб қолди-да, - дейди андижонлик қочқин.\nАйни пайтда Лутфулло Бозоров Болгариянинг Русе шаҳридаги меҳмонхоналардан бирига маҳаллий ҳуқуқ-тартибот ходимлари томонидан жойлаштирилган.\n- Милициясининг бошлиғи билан рус тилида гаплашдим. У инсон: “сен қўрқма, ойнинг 6-сига қадар шу ерда қол. Душанба ёки сешанба сенга йўллар очилади. Ўтиб кетишинг мумкин. Ўзинг қочиб кетишга ҳаракат қилма, ёмонлик қилма”, деб айтди, - дейди Лутфулло ака.\nПарижда жойлашган “Марказий Осиёдаги инсон ҳуқуқлари” ташкилоти раҳбари Надежда Отаева ўз ташкилоти мазкур иш билан шуғуллана бошлаганини билдирди:\n- Биз қийноқлар бўйича махсус маърузачига маълумот тайёрлаш устида иш олиб бораяпмиз. Чунки унинг экстрадиция қилиниши хавфи пайдо бўлаяпти. Экстрадиция қилиш ҳақида Ўзбекистондан сўровнома келган. Бу ерда тил билмаган фуқаро Евроиттифоқ давлатини кесиб ўтаётганида виза олиш кераклигини ҳисобга олмаган. Бир тарафдан у Интерпол қидирувида бўлгани боис экстрадиция хавфи пайдо бўлган, иккинчи томондан эса у Болгария чегарасини нотўғри кесиб ўтган. Ундан ташқари, қочқинлик мақомини олган фуқаролар ўз давлатидаги қочқинлар билан шуғулланувчи идорани қаерга кетаётганлигидан бохабар қилиши керак. Шунда бу каби ҳолатлар юзага келмайди, - деди Надежда Отаева.\n2005 йилнинг 13 май куни содир бўлган Андижон воқеаларидан сўнг Интерпол халқаро қидирувига андижонлик қочқинлар берилган эди.\nБолгария ҳукумати шу пайтга қадар Интерпол қидирувида бўлган ва жиноят содир этганликда гумонланган шахсларнигина топширганди. Жумладан, 2009 йилда Болгария расмийлари Руминия давлатига Туркиянинг икки фуқаросини топширган.


АГМК клуби "Сўғдиёна" ва "Андижон" билан ўртоқлик ўйини ўтказади - Offside.uz – Offside'да бўлинг, офсайдда қолманг!\nАГМК машғулотларга қайтди\nСуперлигада юзага келган танаффус муносабати билан АГМК жамоасига берилган қисқа муддатли таътил тугади ва футболчилар машғулотларни бошлашди. Бу ҳақда клуб матбуот хизмати хабар берди.\nҚибрайда йиғилган жамоа аъзолари Суперлиганинг охирги 3 та тури доирасидаги ўйинлар ва Лига Кубоги финалига тайёргарлик жараёнини бошлади.\nМазкур йиғин доирасида олмалиқликлар иккита назорат учрашувини ҳам ўтказиши кўзда тутилган. Дастлабки назорат баҳсини 11 ноябрь куни "Сўғдиёна", орадан бир ҳафта ўтгач, яъни 18 ноябрда "Андижон" жамоаси билан беллашув ўтиши режага киритилган.\nЭслатиб ўтамиз, АГМК жорий мавсум якунида яна тўртта ўйин ўтказади. Чемпионат доирасида аввал Қўқонга сафар қилса, кейинчалик Олмалиқда "Қизилқум" билан уйдаги ёпилиш учрашуви бўлиб ўтади. Суперлигадаги охирги турни эса жамоа Бухорода ўтказади. Шунингдек, қиш фаслида эса Лига Кубоги финали орқали мавсумга якун ясалади.\n08/11, 10:30 0